Membongkar Teori Konspirasi Mikrocip Dalam Vaksin Covid-19

Kerajaan Malaysia ketika ini tampak berdepan sedikit kesukaran dalam meyakinkan orang ramai yang masih gusar tentang status vaksinasi jangkitan Covid-19.

Beberapa orang pemimpin kerajaan ini telah pun perlu mengeluarkan kenyataan yang berusaha memperjelaskan tentang dakwaan terdapatnya mikrocip yang akan disuntik ke dalam tubuh kita, akan digunakan untuk tujuan pemantauan pp lokasi kita.

Teori-teori ini terus merebak, dikongsikan melalui media sosial dan sistem aplikasi komunikasi popular. Persoalannya - kenapa mudah sangat disebarkan? Jadi hari ini, mari kita perjelaskan tentang kebenaran dakwaan ini berdasarkan fakta.

Desas-desus berkenaan usaha 'memasukkan' mikrocip ke dalam tubuh orang ramai melalui suntikan vaksin, bermula sekitar bulan Mac tahun 2020 dan berkait rapat dengan ahli perniagaan terkenal Bill Gates.

Dalam satu temuramah , Gates menyatakan dia dan badan seliaannya The Gates and Melinda Foundation sedang cuba membangunkan teknologi bagi memudahkan proses pemeriksaan status seseorang - sama ada dia sudah divaksinkan atau belum melalui penggunaan sijil atau pasport berbentuk digital.

Isi temuramah itu diputar belit pihak tertentu dan disebarkan dengan suntingan yang menampakkan mesej berbeza, seterusnya mendapat reaksi salah seorang ahli politik parti Republik dan penyokong kuat Donald Trump (ketika itu masih presiden Amerika Syarikat) bernama Roger Stone (gambar atas).

Dalam satu temuramah radio, Stone menyifatkan Gates sebagai seorang globalis yang sedang cuba menguasai dunia melalui program suntikan vaksin mandatori - didakwa dirancang untuk membolehkan mikrocip disuntik ke dalam tubuh orang ramai. Selain itu, Stone turut mendakwa Gates terlibat dengan penciptaan virus penyebab Covid-19.

Kenyataan itu yang dikeluarkan seorang berprofil tinggi malangnya hampir serentak dengan pengumuman pelaksanaan 5G - mula menimbulkan rasa bimbang orang ramai yang 'kreatif' dalam mengaitkan satu isu ke satu isu lain. Antena pemancar 5G dikaitkan mampu bertindak sebagai sensor kepada mikrocip tersebut yang dipasang untuk memantau kita semua.

Kesan pendedahan teori ini memang memberikan kesan besar pada pemahaman masyarakat Amerika Syarikat. Dalam satu kaji selidik pada bulan Mei tahun 2020, didapati 26% daripada penyokong kuat parti Republik di Amerika Syarikat percaya dengan teori tersebut dan kaitan Bill Gates dengannya.

Kempen anti vaksin dan kumpulan anti Bill Gates mula digerakkan di seluruh Amerika Syarikat khasnya oleh penyokong kuat Donald Trump, yang akhirnya turut sama diadoptasi oleh masyarakat luar termasuklah bagi sesetengah golongan di Malaysia.

Bill Gates menyifatkan teori konspirasi tersebut bodoh. Kami ulangi - bodoh.

Untuk memahami mampu atau tidak cip bersaiz mikro, nano atau pikocip disuntik ke dalam badan kita, kita perlulah memahami mampu atau tidak sebuah cip melalui jarum suntikan yang digunakan oleh doktor atau petugas perubatan terlebih dahulu.

Menurut seorang saintis dari Universiti of Maryland Center for Vaccine Development and Global Health bernama Dr. Wilbur Chen, mustahil untuk sebuah mikrocip mampu disuntik melalui corong yang terkandung dalam jarum hipodermik.

Ini kerana teknologi mikrocip sedia ada yang mengandungi pengesan RFID atau 'sistem pengesan frekuensi radio' ketika ini, belum mampu menghasilkan mikrocip sekecil itu.

Cip-cip RFID yang sudah digunakan untuk tujuan pengesanan lokasi biasanya dipasang pada haiwan peliharaan mampu dilihat dengan mata kasar kerana saiznya mirip sebutir beras.

Sehingga kini, rekod teknologi cip RFID terkecil dunia untuk tujuan komersial masih lagi dipegang oleh syarikat Hitachi dari Jepun (gambar cip itu di atas), diperkenalkan pada tahun 2006.

Mikrocip yang dibangunkan Hitachi itu bersaiz 0.05 x 0.05 milimeter dengan ketebalan 7.5 mikrometer, mempunyai keupayaan untuk menyimpan 38 siri angka dalam format 128 bit yang boleh digunakan dalam pelbagai kaedah. Antaranya adalah untuk dipasangkan ke dalam setiap helaian matawang kertas bagi mengelakkan masalah pemalsuan.

Hitachi juga pernah memperkenalkan teknologi serupa menggunakan cip versi lama yang bersaiz lebih besar dipasangkan pada tiket acara Expo 2005 di Nagoya, Jepun bagi mengelakkan masalah tiket palsu.

Namun cip yang dibangunkan Hitachi bukan untuk kegunaan dalam tubuh kita!

Sekiranya kita mahu membicarakan berkenaan cip RFID yang mampu disuntik ke dalam tubuh, penyelidik dari Stanford pada tahun 2018 telah membentangkan kejayaan mereka melepasi beberapa fasa penting pembangunan sebuah cip RFID bersifat pasif yang mampu disuntik ke dalam sel kita, bersaiz 0.0009 inci atau 1/5 saiz sehelai rambut.

Cip tersebut dikatakan tidak mampu dilihat dengan mata kasar berbanding cip keluaran Hitachi yang dinyatakan di atas, diharapkan dapat digunakan untuk dipasang pada lokasi tertentu dalam tubuh, melibatkan kes-kes pemantauan dan kajian pesakit kanser dan tumor.

Namun cip tersebut masih dalam peringkat kajian dan fungsinya juga sangat terhad ketika ini.

Walaupun memang ada cadangan dari sesetengah pihak untuk membangunkan cip RFID yang mampu digunakan dalam mengawal pergerakan seseorang, teknologi RFID yang ada ketika ini belum cukup matang untuk pelaksanaan tujuan tersebut.

Sistem pengesanan RFID sedia ada masih memerlukan seseorang berada betul-betul dekat dengan pembacanya bagi membolehkan isyarat dikesan. Kami yakin anda pernah berhadapan dengan masalah kad Touch n GO atau Smart Tag yang tidak boleh dibaca bukan?

Semua itu berlaku disebabkan oleh kegagalan pemancar untuk membaca isyarat dari kereta atau kad anda. Berdasarkan kepada kekangan yang ada, fungsi RFID yang ada sekarang ini masih terhad fungsinya, hanya diguna dalam situasi tertentu yang bersifat kurang kritikal keperluannya.

Mungkin 10 ke 20 tahun akan datang, situasi ini akan berubah dengan pengenalan cip yang lebih berkemampuan serta sesuai untuk tubuh. Kami sebut mungkin di situ.

Buat masa sekarang, teknologi yang menjadi igauan ngeri pengikut setia teori konspirasi masih belum memadai untuk membolehkan 'pengawasan' orang ramai dalam skala sebesar yang didakwa.

Asasnya sudah ada, tetapi belum cukup kecil cipnya untuk kegunaan skala sebesar itu. Mengesan seekor anjing atau kucing? Boleh. Tetapi cipnya juga agak besar dan anda pasti akan sedar jika cip itu cuba dipasang pada anda.

China yang merupakan negara paling handal dalam bab pengawasan rakyat pun masih bergantung kepada jalinan jutaan CCTV dan aplikasi pengimbas wajah, untuk menyelia pergerakan orang ramai.

Kita pula masih lagi berhadapan masalah tersangkut di plaza tol akibat kegagalan pengimbas membaca cip RFID kenderaan kita. Ada masanya kereta kita sendiri gagal mengimbas kunci kereta RFID kita, mengakibatkan kenderaan gagal dimulakan.

Pernahkah anda tengok berapa besar saiz cip RFID yang dipasangkan pada kunci kereta kita? Jika cip RFID sebesar itu pun berdepan masalah untuk dikesan dan dibaca;

Bagaimana pula agaknya dengan mikrocip yang jauh lebih kecil, mampu diletakkan dalam vaksin seterusnya boleh disuntik ke dalam tubuh anda melalui jarum suntikan yang didakwa berfungsi untuk mengawal pergerakan orang ramai?Siapa yang ada teknologi seperti yang didakwa sebenarnya?


7 Keburukan Minum Kopi Awal Pagi

Sekumpulan penyelidik dari University of Nevada-Reno mendapati bahawa kopi boleh dijadikan biodiesel dan dalam masa terdekat, asap kereta anda akan berbau seperti secawan cappuccino yang baru dibancuh.

Namun, secawan kopi yang kebanyakan daripada kita biasanya minum pada awal waktu pagi mungkin bukan cara terbaik untuk memulakan hari.

Malah, para doktor percaya bahawa masa terbaik untuk menikmkati secawan kopi adalah pada pertengahan hingga lewat pagi, sekitar jam 9.30 pagi hingga 11.30 pagi.

iluminasi.com kongsikan 7 kesan minum kopi awal pagi dalam keadaan perut kosong terhadap badan anda.

Kopi biasanya diminum untuk menjadi minuman yang dapat menyegarkan dan membuatkan kita tidak mengantuk. Namun, minum kopi serta-merta selepas anda bangun dari katil dapat memberikan kesan yang bertentangan.

Kafein yang terkandung dalam kopi menggandakan tahap hormon stres dan boleh menyebabkan masalah dengan tidur, yang mengakibatkan keletihan.

Jika pagi anda dimulakan dengan meminum cappuccino bersama gula, anda akan berasa mengantuk semula dalam masa yang singkat.

Ini berlaku kerana badan kita menghasilkan insulin untuk mengimbangi gula, menyebabkan kadar glukosa darah anda turun, yang mengakibatkan kekurangan tenaga dan kegelisahan.

Meminum kopi dalam jumlah biasa pada waktu pagi boleh menyebabkan anda kehilangan banyak vitamin dan mineral penting.

Ia dapat memberi kesan buruk kepada penyerapan zat besi, magnesium, dan vitamin B yang sangat penting untuk sistem saraf kita.

Terlalu banyak kafein juga dapat mengurangkan kalsium dari tulang anda, menjadikannya lemah dan rapuh.

Walaupun minuman kesayangan anda ini akan membantu anda bangun pada waktu pagi, tetapi kopi juga boleh menyebabkan anda keluar masuk ke tandas dengan lebih kerap.

Kopi mengaktifkan sistem saraf kita, yang seterusnya mempengaruhi usus besar dan boleh menyebabkan cirit-birit.

Ramai orang juga suka menambahkan susu atau krim ke dalam kopi mereka, dan kerana kebanyakan kita sukar mencerna laktosa, ia juga boleh menyebabkan perut tidak selesa.

Walaupun kopi hitam dapat membantu anda membakar lemak, ia juga dapat mengganggu pola tidur sihat anda.

Apabila anda tidak mendapat tidur yang cukup, anda akan cenderung untuk berasa lapar dan lebih teringin untuk makan makanan manis.

Malah, banyak minuman kopi popular seperti Starbucks dan sebagainya ditambah dengan manisan yang mengandungi gula dan kalori yang agak tinggi, sekaligus mungkin menyebabkan berat badan anda bertambah jika diminum dengan kerap.

Apabila anda bangun pagi, tahap hormon stres anda biasanya berada pada tahap paling tinggi.

Kafein dalam kopi adalah sejenis stimulan atau perangsang, iaitu bahan yang meningkatkan tahap aktiviti fisiologi atau saraf dalam badan.

Dengan ini, meminum kopi dapat memberikan kesan kegelisahan kepada badan malah boleh mencetuskan serangan kegelisahan kepada sesetengah orang.

Oleh kerana kopi membuatkan anda keluar masuk ke tandas dengan lebih kerap, ia akan membuatkan badan anda kehilangan banyak air.

Apabila anda mengalami dehidrasi, maka toksin dalam badan sukar untuk keluar melalui kulit seperti peluh.

Akibatnya, ia mengeringkan kulit anda dan menjadikan ia lebih terdedah kepada pelbagai masalah, seperti kedutan pra-matang.

Secawan kopi di pagi hari anda dapat menyebabkan sel-sel dalam badan anda lebih sukar mengatur gula dalam darah, yang boleh menyebabkan pelbagai penyakit.

Tahap gula dalam darah tinggi yang tinggi ini boleh menyebabkan kenaikan berat badan dan bahkan meningkatkan risiko jangkitan kulit.


Kenapa Ramai Orang Takut dengan Nombor Empat?

Jika anda gemar menonton filem Barat, sudah tentu anda biasa mendengar tentang hari 'istimewa' Friday the 13th. Apabila setiap kali Jumaat yang jatuh pada 13 hari bulan itu bakal menjelma, kaca televisyen pasti disajikan dengan kisah-kisah seram Freddie Krueger dan seumpamanya. Orang Barat begitu gerun dengan nombor 13 dan mereka percaya setiap sesuatu yang mengandungi nombor ini akan membawa malang.

Ini agak berlainan pula dengan masyarakat di Asia di mana angka 4 sering ditakuti di China, Hong Kong, Jepun, Korea, Vietnam, Taiwan, Singapura dan tidak ketinggalan juga Malaysia. Nombor ini kebiasaannya dikaitkan dengan kematian dan nasib malang. Selain itu, jika dibandingkan antara fobia dengan nombor 13 di Barat, perkara ini biasanya lebih dipandang serius di Asia.

Tetrafobia (juga dikenali sebagai quadrofobia) adalah sejenis fobia atau ketakutan terhadap nombor empat yang biasanya wujud dalam budaya Asia. Hal ini demikian kerana kepercayaan numerologi dalam budaya masyarakat di China yang menganggap sesuatu nombor itu membawa tuah atau malang bergantung kepada konotasi dan cara sebutannya.

Nombor empat dalam bahasa Mandarin misalnya adalah 四 ("sì") yang mempunyai bunyi seakan-akan "mati" iaitu 死 ("sǐ"). Perkara yang sama ini dapat dilihat di negara-negara lain yang menggunakan bahasa pertuturan Cina, China-Jepun dan China-Korea. Kesemuanya mempunyai sejarah dan ikatan kebudayaan yang terkait dengan latar belakang China. Disebabkan itulah mana-mana nombor atau objek yang merupakan homofon kepada perkataan "mati" dan "penderitaan" sentiasa ingin dijauhkan dalam kehidupan seharian.

Masyarakat di Hong Kong, misalnya, akan sedaya upaya mengelakkan penggunaan angka tersebut terutama sekali semasa musim perayaan atau apabila ada ahli keluarga terdekat yang jatuh sakit. Mereka tidak akan sesekali memberikan hadiah dalam bilangan empat. Malah, nombor telefon, alamat dan nombor plat kereta juga seboleh-bolehnya dielakkan daripada mengandungi angka empat.

Bagi penutur bahasa Kantonis, terdapat juga nombor selain daripada empat yang perlu dijauhi kerana dikatakan ia bersifat lebih malang. Contohnya sebutan nombor 14 mempunyai bunyi seakan-akan "mesti akan mati" manakala nombor 24 pula kedengaran seperti "senang mati."

Mungkin anda juga pernah menaiki lif yang tidak mempunyai butang bernombor 4 dan 14. Kebiasaannya kita dapat perhatikan yang butang-butang ini digantikan dengan tingkat 3A dan 13A.

Di Hong Kong, majoriti bangunan di sana akan melangkau tingkat dengan nombor-nombor malang ini. Malah, ada sesetengah bangunan  pencakar langit melangkau terus kesemua tingkat 40 hingga ke 49. Walau bagaimanapun, ada yang mengatakan alasannya bukan sekadar berlandaskan kepercayaan numerologi. Ia juga sebenarnya salah satu cara mudah untuk pemaju menjadikan sesebuah bangunan 'kelihatan lebih tinggi' kerana kediaman di tingkat atas biasanya mempunyai harga yang lebih melambung di pasaran.

Situasi tetrafobia ini begitu serius di China sehingga terbawa-bawa ke peringkat lebih tinggi. Terdapat banyak spekulasi mengatakan kerajaan negara itu sebenarnya tidak meneruskan bidaan untuk menjadi tuan rumah bagi Sukan Olimpik pada tahun 2004 disebabkan angka malang tersebut. Mereka sanggup menunggu empat tahun berikutnya apabila Beijing akhirnya menjadi hos acara sukan tersohor dunia itu pada tahun yang dipercayai lebih 'ong' iaitu 2008.

Walau bagaimanapun, situasi di mana seseorang terlampau fobia dengan nombor 4 sehingga mengganggu kehidupan seharian juga boleh menyebabkan penyakit mental. Tetrafobia yang keterlaluan mungkin memerlukan rawatan kaunseling dan bantuan psikiatri.

Jadi, sekiranya jantung anda berdegup kencang, badan menggeletar, rasa terlalu takut atau seperti hendak mengamuk setiap kali terlihat nombor 4, sila dapatkan nasihat dan rawatan segera daripada pakar yang bertauliah.

1. China Daily - Symbols, superstition and playing the numbers game

2. Science Direct - Superstition and “lucky” apartments: Evidence from transaction-level data

3. Bloomberg - Chinese Superstition About the Unlucky Number Four Makes Beijing Traffic Congestion Worse


5 Taktik China Menguasai Industri Videogame Antarabangsa

Keinginan China untuk naik menjadi kuasa besar nombor 1 dunia memang sudah diketahui ramai pihak. Impian China untuk menguasai dan menukar budaya tradisi dunia agar lebih selari dengan pemikiran dan ideologi masyarakat mereka yang digelarkan 'tianxia', sudah kami ulas lebih terperinci dalam artikel kami sebelum ini.

Semangat 'tianxia' bukan saja terhad kepada keinginan menguasai perdagangan serta ekonomi, bahkan keinginan China juga hadir memastikan kedaulatan dan kedudukan mereka dihormati dan diiktiraf kaum lain.

Selain tekanan ke atas kerajaan-kerajaan dunia serta mencipta kebergantungan ekonomi masyarakat luar kepada mereka, China juga sudah mula mengorak langkah menundukkan satu industri besar yang mahu diselia mereka - industri permainan video.

Berikut adalah lima kaedah yang sudah diamalkan China dalam mencipta kawalan dan tekanan kepada pengamal industri.

Sebuah permainan video seram keluaran syarikat Red Candle dari Taiwan yang berjudul 'Devotion' mula berhadapan kontroversi, selepas aduan berkenaan isi kandungan judul tersebut mula menimbulkan rasa kurang senang di kalangan pemain dari China.

Ini disebabkan oleh paparan beberapa elemen tulisan dan visual dalam judul tersebut yang menghina pemimpin tertinggi China, Xi Jinping - disamakan dengan watak popular 'Winnie the Pooh' keluaran Disney, yang menjadi topik sangat sensitif di China.

Dilancarkan pada bulan Februari tahun 2019, tekanan yang dihadapi beberapa portal jualan permainan video digital bagi memaksa penjualan 'Devotion' dihentikan dan ditarik balik timbul, sehinggakan portal-portal ini walaupun ada yang merancang penjualan semula judul ini pada Disember 2020.

Kini, judul ini yang menerima sambutan baik peminat yang sempat mendapatkannya hanya dijual di Taiwan, dalam bentuk fizikal.

Salah satu judul permainan video terbesar ketika ini yang bukan judul mobil, adalah 'Animal Crossing' - keluaran syarikat Jepun, Nintendo.

Berikutan kebebasan yang diberikan kepada pemain untuk mereka bentuk sendiri ladang kepunyaan mereka dalam judul tersebut, ramai pemain dari Hong Kong mula menggunakan ruangan maya yang dihubungkan secara dalam talian itu untuk menyuarakan protes mereka terhadap China.

Poster-poster anti China serta tuntutan ke atas kebebasan Hong Kong mula memenuhi ruangan digital judul tersebut. Krisis digitial ini memuncak selepas Joshua Wong, salah seorang pemimpin muda gerakan pembebasan Hong Kong memuatnaik tangkap layar judul tersebut melalui Twitter.

Judul itu yang sangat popular di China walaupun dijual dalam pasaran tidak rasmi, akhirnya diharamkan dan jualannya dihentikan kerana warga Hong Kong mula menjadikan judul tersebut lokasi mereka berhimpun beramai-ramai menunjuk perasaan.

'Street Fighter' keluaran syarikat Capcom dalam versi kedua judul tersebut, mengubah industri permainan video dunia.

Beberapa penambahbaikan kepada versi asal memperkenalkan pengenalan sistem baru serta penambahan watak pemain baru - salah satunya adalah watak Fei-Long, seorang lelaki mirip aktor terkenal mendiang Bruce Lee yang berasal dari Hong Kong.

Dalam versi kemaskini judul tersebut yang dikeluarkan pada tahun 2018, bendera Hong Kong yang sebelum itu digunakan bagi mewakili watak tersebut telah pun digantikan dengan bendera China, menggantikan bendera rasmi Hong Kong.

Dalam beberapa judul permainan video berbeza, kerajaan China didapati memperkenalkan larangan kepada pemain daripada menyebut atau menulis apa-apa frasa yang berbau negatif melibatkan kerajaan dan negara China.

Seorang pemain dari Taiwan yang gemar bermain judul 'JX Online 3', sebuah judul aksi mainan ramai pemain dalam talian, berhadapan penggantungan 10 tahun selepas dia didapati menggunakan frasa 'Wuhan virus' semasa bermain.

Judul permainan sensasi ketika ini, 'Genshin Impact' keluaran syarikat China MiHoYo pula didapati akan menutup dan memadamkan sebarang penggunaan frasa yang kurang disenangi kerajaan China. Cubaan pemain untuk menulis frasa seperti Taiwan, Hong Kong, Falun Gong, Hitler dan Putin disekat dalam sistem.

Judul popular PUBG juga tidak terlepas daripada sekatan China, di mana beberapa perkataan sensitif berkait politik akan disekat paparannya. Majoriti penerbit mengakui apa yang mereka lakukan adalah untuk mematuhi garis panduan yang telah ditetapkan kerajaan China, agar dapat terus dibenarkan beroperasi.

Nama Mesut Ozil sangat terkenal di kalangan peminat bola sepak, sebagai antara pemain terbaik dunia yang seringkali berkait dengan kontroversi.

Salah satu kontroversi yang tercetus, adalah disebabkan sokongannya terhadap masyarakat Muslim Uyghur yang didakwa berhadapan tekanan kerajaan China agar mengubah identiti mereka.

Ciapannya menerusi akaun Twitter mendapat reaksi pelbagai pihak serta memberi kesan besar ke atas karier beliau.

Ekoran daripada kontroversi tersebut, kelab yang diwakilinya ketika itu Arsenal berdepan masalah besar, selepas kerajaan China mengharamkan siaran langsung bola sepak di antara kelab tersebut dengan Manchester City di China.

Arsenal juga diberikan amaran agar melakukan permohonan maaf kepada kerajaan dan masyarakat China, sekiranya tidak mahu berdepan kesan lebih buruk.

Selepas perbincangan berlangsung antara kelab dan wakil kerajaan China, kerajaan China membenarkan semula tayangan perlawanan melibatkan Arsenal - asalkan nama Mesut Ozil, tidak disebutkan sepanjang perlawanan.

Pada penghujung bulan Disember 2019, Mesut Ozil dipadamkan daripada judul permainan video Pro Evolution Soccer 2020 versi mobil oleh pengelola judul tersebut Netease di China.

Hujah mereka, pemain tersebut telah pun mengeluarkan kenyataan yang menghina keseluruhan masyarakat China. Karier Ozil terus menurun selepas itu, mula disisihkan serta seringkali menjadi bahan cemuhan sehinggalah dia berpindah ke Turki bagi memulakan kembali karier beliau.


6 Haiwan Menarik Yang Memiliki Superpower

Superpower atau kuasa hebat biasanya dapat dilihat dalam filem-filem sahaja dan ia biasanya tidak wujud.

Walaupun ia boleh dicipta, namun kuasa seperti ini adalah di luar jangkauan manusia.

Namun, ia berbeza bagi haiwan kerana terdapat sesetengah haiwan mempunyai superpower secara semulajadi.

Haiwan ini mungkin sangat teruk dari segi kelajuan, namun ia mempunyai kuasa tersendiri. Sloth boleh terselamat dari hampir semua jenis luka, kerana haiwan ini dicipta secara biologi untuk jatuh dari pokok.

Sloth boleh jatuh dari ketinggian 30 meter tanpa sebarang kecederaan.

Walaupun ia perlahan, namun haiwan ini dapat pulih dari kecederaan yang boleh membunuh haiwan-haiwan lain dan keupayaan ini membuatkan sloth menjadi fokus kepada kajian saintifik.

Apabila dua ekor sloth bertarung, ia biasanya disebabkan oleh berebut sloth betina. Tujuan pertarungan sloth ini adalah untuk menjatuhkan lawan dari pokok.

Rekahan berongga pada bulu-bulu sloth membolehkan pelbagai jenis alga dan kulat tumbuh, yang membuatkannya kelihatan hijau.

Kulat tertentu yang hidup di bulunya ini aktif melawan bakteria, barah, dan parasit.

Reindeer, spesis rusa dari wilayah tundra dan subarktik di Eurasia dan Amerika Utara, mempunyai keupayaan melihat yang sangat dahsyat.

Oleh kerana ia tinggal di Bulatan Arktik, haiwan ini berhadapan dengan persekitaran yang mencabar.

Dunia reindeer mengalami perubahan drastik dari musim panas ke musim sejuk, dari cahaya matahari kekal selama hampir dua bulan menjadi kegelapan berterusan selama dua bulan lagi.

Namun, rusa tundra ini dapat menyesuaikan diri dalam kedua-dua persekitaran ini, sebahagiannya disebabkan oleh mekanisme unik yang membolehkan ia mengubah penglihatan dalam keadaan pencahayaan yang berbeza.

Rusa ini mampu memperluas penglihatannya kepada ultraviolet dekat (UV), yang membolehkan ia menggunakan cahaya musim sejuk yang kaya dengan UV dengan lebih baik.

Sebahagian daripada mata rusa ini dipanggil sebagai tapetum lucidum atau mata kucing, yang bertukar warna pada musim sejuk dan membolehkan ia digunakan cahaya dalam cuaca gelap.

Pada musim sejuk, mata rusa ini bertukar menjadi biru gelap, dan pada musim panas, mata tapetum lucidum ini menjadi kuning keemasan.

Keupayaan dan penyesuaian mata yang luar biasa ini mungkin telah berkembang dari masa ke masa untuk membantu rusa ini meningkatkan kemampuannya untuk mengesan pemangsa pada musim sejuk.

Keupayaan penglihatan sinar ultraviolet yang unik oleh reindeer membolehkan ia mengelakkan diri dari pemangsa utama iaitu serigala.

Ini mungkin antara kuasa yang paling menarik, malah diinginkan oleh manusia sendiri.

Sotong mempunyai keupayaan untuk membuatkan dirinya tidak kelihatan bagi mata makhluk lain, yang bermakna ia mempunyai keupayaan penyamaran terhebat dalam dunia haiwan.

Ia dapat mencacatkan rupa sendiri dan menyerupai sebarang bentuk akuatik untuk "bersatu" dengan persekitarannya.

Ini dilakukan untuk menyembunyikan diri dari pemangsa. Malah, sotong mempunyai "beg berwarna" di kulitnya yang membolehkan haiwan ini berubah warna dalam sekelip mata.

Sejak dahulu lagi, para penyelidik sangat terpesona dengan kemampuan unik sotong untuk bersembunyi di sebalik warna dan tekstur persekitarannya.

Haiwan air ini mengawal penampilannya dengan tindakan langsung neuron pada kulit.

Kelawar memiliki deria keenam, ketujuh dan kelapan iaitu ekolokasi, geomagnetisme dan polarisasi.

Ia menggunakan ekolokasi untuk tentukan lokasi objek menggunakan bunyi yang dipantulkan dan ini membolehkan kelawar bergerak, memburu, mengenal pasti rakan dan musuh, dan menghindari halangan, dalam kegelapan.

Kelawar menggunakan deria geomagnetik sebagai kompasi untuk menavigasi jarak yang jauh seperti untuk penghijrahan.

Dan deria terbaru yang diketahui dimiliki oleh kelawar adalah penglihatan polarisasi.

Kelawar dapat melakukan penglihatan terpolarisasi atau melihat matahari di langit walaupun matahari dilindungi awan mendung atau ketika matahari terbenam.

Ini mungkin kuasa yang paling penting dan dahsyat dimiliki oleh mana-mana makhluk di dunia.

Mungkin ramai tak tahu bahawa timun laut atau lebih dikenali sebagai gamat, mampu menjana semula organ dalam badannya.

Makhluk laut seperti ulat ini mempunyai salah satu mekanisme pertahanan yang paling menarik, tetapi ia juga sangat kasar.

Ia boleh mengecutkan otot dan mengeluarkan beberapa organ dalaman dari bahagian punggung, yang mana dapat memerangkap musuh semula jadi dan mengeluarkan bahan toksik.

Ya, haiwan ini membunuh musuhnya menggunakan punggungnya sahaja. Organ-organ yang "diberak" tersebut kemudiannya dihasilkan semula.

Tardigrade atau dikenali sebagai beruang air, memiliki kuasa yang tidak dapat dikalahkan oleh mana-mana haiwan lain.

Malah, ia boleh dianggap sebagai haiwan paling kuat di Bumi kerana ia hampir mustahil untuk dibunuh.

Beruang air ini boleh bertahan dalam keadaan fizikal yang melampau, seperti suhu dari -272 ° C hingga 150°C).

Malah, ia juga mampu bertahan dari tekanan hingga 40,000 kPa, dan radiasi yang sangat tinggi walaupun dalam keadaan vakum.

Tak cukup dengan itu, makhluk ini dapat bertahan selama 30 tahun tanpa air atau makanan, serta mampu hidup di mana-mana sahaja.

Ia lebih gemar tinggal di dasar tasik, lumut lembap, atau endapan persekitaran lembap yang lain.

Ia mampu bertahan dari radiasi, cecair mendidih, tekanan sehingga enam kali ganda tekanan lautan terdalam lautan, atau kawasan vakum.

Spesies Tardigrade tertentu dapat bertahan di orbit rendah Bumi selama sepuluh hari apabila terdedah kepada ruang vakum dan radiasi.

Para penyelidik mendapati bahawa Tardigrades boleh terus hidup apabila semua manusia telah mati.


Malaysia Mengungguli Carta Top 10 Buli Siber Dunia

Semua teknologi yang ada pada hari ini mempunyai faedah dan akibatnya sama ada baik atau buruk. Teknologi internet adalah contoh terbaik untuk kita jadikan kajian.

Internet mempunyai banyak kebaikan seperti menghubungkan orang di seluruh dunia tanpa sempadan, membekalkan maklumat dan memudahkan pelbagai perkara lagi. Pada masa yang sama, internet juga mempunyai beberapa keburukan dan salah satunya adalah buli siber atau cyberbullying yang ingin kami ketengahkan.

Dengan menyembunyikan identiti mereka, seseorang individu itu boleh melakukan kejahatan seperti buli siber. Masalah buli siber ini dilihat semakin meningkat di kalangan remaja terutamanya bagi mereka yang menggunakan media sosial.

Masalah buli siber ini melibatkan pelbagai perbuatan seperti memanggil seseorang dengan nama menjelekkan, menyebarkan fitnah, mengugut, memalukan dan banyak lagi. Walaupun semakin banyak kempen kesedaran telah diwujudkan, fakta dan statistik menunjukkan bahawa masalah penindasan siber ini tidak akan selesai dalam masa terdekat.

Sebuah syarikat tinjauan antarabangsa iaitu Ipsos telah melakukan tinjauan terhadap orang dewasa berumur antara 16-84 tahun di 28 buah negara di seluruh dunia. Hasil tinjauan terhadap 20,793 individu itu menunjukkan bahawa terdapat peningkatan bilangan ibu bapa yang mendakwa anak-anak mereka pernah menjadi mangsa buli siber.

Ipsos memilih untuk melakukan tinjauan di 28 negara ini berdasarkan peratusan penduduk yang mengetahui wujudnya buli siber, negara itu mempunyai kempen kesedaran dan undang-undang anti-buli.

Penduduk Rusia dan Jepun mempunyai keyakinan tinggi bahawa mereka tidak mengalami sebarang kejadian buli siber sementara India pula merupakan yang tertinggi menyatakan mereka mengalami buli siber dan jumlah itu semakin meningkat dari tahun ke tahun.

Tinjauan juga menunjukkan semakin ramai ibu bapa di seluruh Eropah dan Amerika yang menyedari pengalaman negatif anak-anak mereka dengan buli siber dalam talian ini. Berikut ialah carta 10 negara tertinggi mengalami buli siber menurut tinjauan yang dilakukan.

Apa yang mengejutkan, Malaysia berada di tangga ke-6 tertinggi di dunia dan ke-2 di Asia dalam masalah buli siber. Bagaimana Malaysia yang pernah diklasifikasikan oleh Pusat Kajian Pew di Amerika sebagai salah sebuah negara paling konservatif dari segi moral boleh terjebak dengan buli siber ini?

Sebenarnya, kes buli siber di Malaysia berlaku setiap hari tetapi banyak yang tidak dilaporkan kerana proses birokrasi dan undang-undang yang panjang.

Mungkin juga ramai pembuli tidak tahu bahawa sebarang kandungan berniat jahat di internet dengan tujuan menggangu, memprovikasi, mengancam atau menyalahguna adalah suatu kesalahan di bawah Akta Komunikasi dan Multimedia 1998.

Di bawah Seksyen 233 (1), adalah menjadi kesalahan apabila membuat komen atau sebarang bentuk komunikasi yang tidak senonoh, lucah, palsu, menyinggung, menghina atau mengancam orang lain. Sekiranya didapati bersalah, tertuduh boleh didenda sehingga RM 50,000 atau dipenjarakan sehingga satu tahun atau kedua-duanya sekali.

Sebagai contoh, ada butiran mangsa yang disebarkan di internet kerana masalah percintaan, salah faham, fitnah dan banyak lagi. Masalah ini menjadi lebih besar apabila maklumat itu disebarkan ke dalam kumpulan di media sosial yang mempunyai ratusan ribu pengikut.

Keadaan menjadi semakin parah apabila ramai keyboard worrior yang tidak mengetahui hal sebenar menyerang dan mengganggu mangsa. Buli siber juga boleh dilakukan oleh individu yang dikenali mangsa.

Gangguan yang diterima mangsa ini boleh membawa kepada kemurungan, masalah mental dan lebih teruk lagi sehingga membunuh diri. Malah, buli siber juga menyumbang kepada peningkatan kes bunuh diri di kalangan remaja.

Kebanyakan mangsa juga malu untuk tampil terutamanya melibatkan gangguan seksual atas talian. Apabila tiada aduan dibuat, pembuli siber akan merasakan mereka terlepas dan apa yang dilakukan itu tidak memberi sebarang kesan buruk.

Pembuli siber juga sering menganggap bahawa troll itu adalah sesuatu yang lucu dan hanyalah gurauan di alam maya tanpa menyedari kesannya terhadap mangsa. Keyboard worrior atau pembuli yang dikenali mangsa ini biasanya adalah individu yang bersifat ego, mementingkan diri sendiri, pemarah atau pengecut dalam kehidupan nyata.

Menurut kajian yang dilakukan organisasi anti-buli Ditch the Label dari UK, seramai 42% orang mengalami buli siber di Instagram, 37% di Facebook, 31% di Snapchat dan 9% di Twitter.

Sebanyak tiga perempat (71%) responden juga mendakwa bahawa platform media sosial ini tidak mengambil langkah yang serius dalam melindungi pengguna daripada buli siber. Malah, hanya 27% sahaja responden yang membuat aduan walaupun tahu buli siber itu adalah satu kesalahan.

Buli siber ini juga bukan hanya sekadar di media sosial malah ia juga dilaporkan kerap berlaku dalam permainan video atas talian. Ditch the Label membuat tinjauan terhadap 2,500 individu pada 2019 dan 76% mengatakan mereka pernah mengalami buli siber dalam permainan video atas talian.

Sekiranya anda mengalami buli siber, langkah paling penting adalah memberitahu ibu bapa atau orang dewasa yang anda rasa selamat bercakap mengenainya. Sekiranya anda mengenali sesiapa yang menjadi mangsa buli siber pula, cuba untuk menghulurkan bantuan.

Anda boleh mendengar masalah mereka dan memberi pandangan positif atau melaporkan kejadian tersebut sekiranya mangsa malu atau buntu. Cara ini mampu mengurangkan tekanan yang dihadapi mangsa.

Mangsa juga perlu berehat seketika daripada media sosial bagi memberi ruang untuk pulih. Mangsa tidak digalakkan bertindak balas seperti marah atau menjawab semua komen pembuli kerana ia akan mendorong pembuli untuk bertindak lebih agresif.

Selain itu, anda juga perlu berfikir panjang sebelum memuat naik atau berkongsi apa sahaja dalam talian. Sebarang maklumat yang anda kongsikan mungkin boleh disalahgunakan oleh pihak lain kelak.


Kenapa Kita Belajar Main Rekorder Di Sekolah?

Satu elemen pendidikan muzik yang masih kekal sehingga ke hari ini dalam sistem persekolahan kita, adalah penggunaan alat rekorder sebagai instrumen utama pembelajaran muzik.

Instrumen tersebut menjadi salah satu alat utama yang dimiliki semua pelajar sekolah khasnya sekolah rendah serta mengakibatkan banyak pelajar trauma dengan muzik; disebabkan kegagalan kita untuk faham apa ke bendanya yang diajarkan.

Pernahkah anda terfikir kenapa rekorder dijadikan peralatan muzik utama subjek pendidikan muzik kita? Kenapa tidak alat tiupan lain seperti seruling atau serunai, jika perlatan tradisional menjadi pilihan?

Walaupun penulis diajar untuk memahami asas permainan rekorder, penulis tidak diajar sejarah di sebalik rekorder.

Guru muzik penulis masa sekolah dulu nampak kurang berminat untuk mengajar topik tersebut, hanya menunjukkan "ini rekorder!" kepada seluruh kelas dan "sila beli!". Jadi, mari kita belajar serba sedikit tentang rekorder.

Nama 'rekorder' diambil daripada perkataan asal 'recordeur' sebuah istilah bahasa Perancis sekitar awal abad ke 14, merujuk kepada individu penyair dan penyajak yang bertugas sebagai 'perakam' kepada kisah-kisah masyarakat zaman tersebut.

Bagi menyampaikan kisah-kisah ini, seorang 'recordeur' yang mempunyai daya ingatan kuat akan bercerita sambil memainkan alat muzik mirip seruling/rekorder untuk menyedapkan jalan cerita.

Populariti  'recordeur' serta alat muzik yang dimainkan, mula disatukan sehinggakan kedua-duanya dilabelkan antara satu sama lain - individu dan peralatan mereka mula dirujuk sebagai satu, tidak dapat dipisahkan.

Peredaran zaman mengubah makna perkataan ini. Orang Inggeris sekitar penghujung abad ke 15 mula menggunakan istilah itu secara eksklusif bagi merujuk kepada peralatan muzik berbentuk paip yang dimainkan secara tiupan.

Sekitar abad ke 16, sejenis peralatan muzik hampir serupa dengan 'rekorder' muncul dinamakan sebagai 'flute douce' diperkenalkan oleh orang Perancis. Ini mewujudkan kekeliruan di antara rekorder dan 'flute' (atau dalam istilah kita - seruling) disebabkan kedua-duanya hampir serupa.

Istilah 'flute' mula popular sehinggakan diangkat untuk menggantikan istilah rekorder walaupun 'rekorder' sebenarnya telahpun digunakan terlebih dahulu bagi merujuk instrumen muzik.

Pada abad ke 17, masyarakat Eropah ketika itu melalui zaman yang dikenali sebagai Zaman Baroque di mana perkembangan seni masyarakat mereka berlaku secara pesat dalam segala aspek baik karya lukisan, pementasan, teater, seni ukiran dan banyak lagi - termasuklah seni muzik.

Pada ketika inilah wujud usaha masyarakat Itali untuk mengkategorikan seruling dan rekorder dengan betul, melalui pengenalan istilah 'flauto dolce' diguna bagi merujuk kepada rekorder sementara 'flauto traverso' merujuk kepada seruling.

Populariti seruling semasa zaman ini mula memuncak disebabkan oleh bunyi yang terhasil lebih sesuai untuk persembahan berbentuk orkestra. Seruling juga mula dihasilkan menggunakan besi yang membolehkan bunyi lebih kuat terhasil serta nada lebih lebar notnya dibunyikan, mampu didengari dalam skop lebih luas.

Hasil perubahan era tersebut, rekorder mula mengalami zaman suram sehinggakan jarang sekali digunakan dalam persembahan pada abad ke 19 sehinggalah rekorder mula diperkenalkan sebagai 'alatan muzik pertama' persekolahan oleh sistem pendidikan Jerman pada abad ke 20.

Ada dua individu yang dikatakan memainkan peranan besar kepada peningkatan semula populariti rekorder. Salah seorang daripada mereka adalah Frans Bruggen, ahli muzik dari Belanda yang menghasilkan muzik indah menggunakan rekorder.

Bruggen terlibat dalam banyak projek-projek muzik yang membukti rekorder ada tempat dalam industri muzik moden, mempopularkan penggunaan rekorder di kalangan pemuzik zaman moden.

Individu kedua yang muncul lebih awal berbanding Bruggen, adalah seorang komposer dan guru dari Jerman bernama Carl Orff (gambar bawah) yang terlibat dalam pembentukan sistem pendidikan kerajaan Jerman semasa era parti Nazi.

Orff diberikan tanggungjawab oleh kerajaan Jerman untuk membangunkan sistem pendidikan muzik pelajar di Jerman.

Kami yakin jika anda peminat filem, anda pernah mendengar karya teragung beliau yang diberi judul 'Carmina Burana.'

Selepas menjalankan kajian, Orff merumuskan hanya beberapa alat muzik sesuai untuk kegunaan sekolah; xylofon, marimbas, glockenspiel, beberapa jenis dram dan bagi alat tiupan - rekorder.

Berbeza dengan teknik meniup seruling yang memerlukan perubahan pada kedudukan bibir dan cara meniup semasa dimainkan, rekorder hanya perlu ditiup satu cara. Teknik jari bagi penghasilan kord atau nota muzik juga lebih mudah diperingkat asas.

Selain itu Orff juga merasakan rekorder saiznya kecil, ringan, murah, tidak perlu penyelenggaraan besar serta mudah dibawa pelajar sekolah.

Sistem pembelajaran yang dibangunkan oleh Orff dinamakan sebagai 'Orff Schulwerk' menjadi panduan terawal sistem pendidikan muzik zaman moden. Sasaran beliau adalah supaya pelajar mampu menyanyi dan memainkan not atau nada yang serupa mereka nyanyikan agar pemahaman mereka terhadap muzik menjadi lebih mudah.

Acuan sukatan pelajaran yang dibangunkan oleh Orff mula diamalkan di negara-negara Eropah lain seterusnya berkembang kepada negara-negara bukan Eropah, berikutan keberkesanannya yang disifatkan mampu membentuk asas muzik yang kukuh dalam kemahiran pelajar.

Rekorder harus diakui bukanlah alat muzik yang popular kerana jika ditanyakan kepada anda, siapakah pemuzik yang anda kenali bermain rekorder - besar kemungkinan anda akan terpinga-pinga.

Seruling yang menjadi alternatif kepada rekorder jauh lebih popular, jadi kenapa seruling tidak dipilih untuk sekolah?

Ada banyak sebab kenapa pilihan itu dibuat Orff. Sebab utama adalah postur badan pemain semasa memainkannya. Seruling dimainkan dengan instrumen tersebut dipegang ke sisi, memerlukan pelajar memiringkan badan sedikit yang dikhuatiri akan mengakibatkan masalah sakit pada bahagian leher, bahu dan belakang pelajar.

Rekorder pula mampu dimainkan secara berdiri atau duduk, dengan batang rekorder mampu mengadap guru membolehkan guru melihat pergerakan jari pelajar dengan lebih mudah.

Seperti kami sudah sebutkan terlebih awal, cara meniup rekorder dan seruling juga berbeza di mana seruling memerlukan pelajar mengetahui teknik meniup yang betul serta mengawal bukaan mulut bagi menghalang atau meluaskan ruang udara untuk menghasilkan bunyi yang diperlukan.

Sementara rekorder pula hanya ditiup satu cara sahaja tanpa pelajar perlu risau teknik tiupan, hanya perlu menjaga pernafasan.

Secara jujurnya, penulis mengakui penulis langsung tak faham apa-apa pun berkenaan permainan rekorder walaupun penulis pernah cuba duduk belajar dan bermain alatan tersebu secara bersungguh.

Bunyi yang terhasil oleh tiupan penulis juga nyata tiada bezanya walaupun jari sudah berubah.

Setiap kali tiba waktu muzik sekolah dulu, penulis amat lega sekali apabila guru muzik mengarahkan penulis memainkan peralatan kastenet atau kerincing yang hanya memerlukan penulis faham tanda waktu muzik.

Sehingga kini penulis buta muzik dan walaupun sudah berdekad meninggalkan sekolah rendah, masih mengalami mimpi ngeri dikejar rekorder yang meminta dirinya dimainkan.


Kenapa Imigran Dari Jepun Paling Ramai Berhijrah ke Brazil?

Sekiranya anda berjalan di daerah Liberdade yang terletak di Sao Paulo, Brazil, anda mungkin menyangka anda sedang berada di Tokyo. Di mana-mana tempat di Brazil, pengaruh imigrasi Jepun tidak dapat dilihat lebih jelas berbanding bandar metropolis terbesar di Brazil ini.

Nama-nama di bahagian depan kedai adalah dalam bahasa Jepun dan mereka menjual semuanya dari makanan Jepun dan peralatan dapur hingga hiasan rumah tradisional. Pintu gerbang yang dicat dengan warna merah dan kewujudan taman Jepun menggembirakan pengunjung yang datang ke "perkampungan" orang Jepun di Brazil ini.

Penghijrahan orang Jepun ke Brazil disambut setiap tahun pada ulang tahun pada 18 Jun 1908, tarikh kapal Jepun Kasato-Maru tiba di pelabuhan Santos, selatan Sao Paulo yang membawa 781 orang pertama yang memanfaatkan perjanjian dua hala yang mempromosikan penghijrahan orang Jepun ke sana.

Separuh dari mereka berasal dari bahagian selatan pulau Okinawa yang terletak kira-kira 640km di selatan Jepun yang mempunyai bahasa dan budaya tersendiri sejak sebelum pulau itu diletakkan di bawah penguasaan Tokyo pada tahun 1879. Hari ini, Brazil merupakan rumah bagi komuniti keturunan Jepun terbesar di dunia di luar Jepun, berjumlah kira-kira 1.5 juta orang.

Antara akhir abad ke-19 dan awal abad ke-20, kopi merupakan produk eksport utama Brazil. Pada mulanya, petani Brazil menggunakan buruh dari hamba abdi dari Afrika untuk bekerja di ladang-ladang kopi. Namun, pada tahun 1850, kerajaan telah manghapuskan amalan perhambaan di Brazil menyebabkan mereka kekurangan pekerja.

Untuk mengatasi kekurangan tenaga kerja, golongan elit Brazil memutuskan untuk menarik imigran Eropah untuk bekerja di ladang kopi mereka. Kerajaan dan pemilik ladang kopi telah menawarkan untuk memmmbiayai kos kedatangan pendatang Eropah ke Brazil.

Rancangan itu mendorong berjuta-juta orang Eropah, kebanyakan mereka orang Itali untuk berhijrah ke Brazil. Namun begitu di Brazil, para pendatang ini mendakwa mereka menerima gaji yang sangat rendah dan bekerja dalam keadaan yang teruk termasuk waktu kerja yang panjang dan layanan buruk oleh majikan mereka.

Oleh sebab itu, pada tahun 1902, Itali memperkenalkan sebuah polisi dikenali sebagai Decree Prinetti yang melarang penghijrahan rakyatnya ke Brazil untuk bekerja di ladang-ladang kopi. Akibatnya, Brazil kembali mengalami kekurangan tenaga kerja untuk ladang-ladang kopi yang sedang pesat membangun ketika itu.

Pengakhiran sistem feudalisma di Jepun telah menimbulkan jurang kemiskinan yang besar di penduduk luar bandar sehingga ramai orang Jepun mulai berhijrah keluar negara mencari keadaan hidup yang lebih baik.

Menjelang tahun 1930-an, industri perindustrian Jepun telah meningkatkan populasi dengan ketara. Walau bagaimanapun, prospek orang Jepun untuk berhijrah ke negara lain adalah terhad. AS telah melarang imigrasi orang bukan kulit putih dari beberapa bahagian dunia dengan alasan bahawa mereka tidak akan dapat menyesuaikan diri dengan masyarakat setempat.

Perkara ini jelas dinyatakan dalam Akta Imigresen 1924 negara tersebut yang secara khusus menyasarkan orang Jepun. Pada masa yang sama di Australia, polisi "White Australia Policy" menghalang kemasukan orang bukan kulit putih ke Australia.

Pada tahun 1907, pemerintah Brazil dan Jepun telah menandatangani perjanjian yang membenarkan migrasi orang Jepun ke Brazil. Ini sebagiannya adalah disebabkan oleh penurunan imigrasi orang ke Brazil dan kekurangan tenaga kerja baru di kebun kopi.

Kumpulan pendatang Jepun pertama seramai 790 orang yang kebanyakannya petani telah datang ke Brazil pada tahun 1908. Kebanyakan mereka ini yang awalnya bekerja di ladang-ladang kopi akhirnya berjaya membeli tanah dan mengusahakan penanaman biji kopi mereka sendir.

Dalam tujuh tahun pertama, 3,434 buah keluarga Jepun (14,983 orang) telah datang ke Brazil. Permulaan Perang Dunil Pertama pada tahun 1914 mencetuskan ledakan migrasi Jepun ke Brazil. Antara tahun 1917 dan 1940 lebih daripada 164,000 orang Jepun datang ke Brazil, 75% dari mereka pergi ke São Paulo di mana kebanyakan ladang kopi berada.

Pendatang dari Jepun ini berjaya memenuhi peluang pekerjaan itu tetapi akhirnya ramai yang menyedari mereka boleh memperoleh lebih banyak pendapatan dengan mengusahakan tanah mereka sendiri.

Tidak seperti di tanah air mereka, di mana pihak berkuasa Jepun melarang bahasa Okinawan dipertuturkan berikutan penguasaan ke atas pulau-pulau itu, orang Okinawan yang tinggal di Brazil bebas untuk berbicara bahasa mereka dan merayakan budaya mereka.

Selama beberapa dekad, orang Jepun di Brazil dilihat sebagai masyarakat yang tidak mahu berasimilasi dengan masyarakat tempatan. Para pendatang Jepun dilayan hanya sebagai tenaga kerja murahan yang bekerja di ladang kopi.

Satu ketika dahulu, kerajaan Brazil juga menyebarkan fahaman bahawa rakyatnya harus menghindari daripada menerima pengaruh budaya Jepun dalam hidup mereka. Namun, lama-kelamaan konsep yang meluas bahawa orang Jepun membawa pengaruh negatif bagi Brazil telah berubah dalam beberapa dekad berikutnya.

Hari ini, terdapat kira-kira 1.5 juta orang Jepun di Brazil yang tinggal di São Paulo, menjadikannya tumpuan individu keturunan Jepun terbesar di luar Jepun. Masyarakat Jepun di São Paulo ini banyak tertumpu di Liberdade, di mana harga rumah adalah yang paling murah.


Kehebatan Belanda Dalam Pertanian Yang Patut Kita Tiru

Pada tahun 2020, tinjauan telah menunjukkan bahawa populasi Bumi mencapai angka 7.8 bilion orang. Jumlah ini dijangka akan meningkat sebanyak 25% lagi menjelang tahun 2050 kepada 9.9 bilion. Dengan jumlah sebesar itu, bagaimanakah kita mampu menampung sumber makanan sedia ada?

Sebagai makluman, Amerika Syarikat merupakan pengeksport produk pertanian terbesar dunia. Apa yang mengejutkan, negara kedua selepas mereka adalah Belanda atau Netherlands. Dengan keluasan tanahnya 237 kali ganda lebih kecil berbanding Amerika, bagaimana negara kecil ini mampu membekalkan makanan ke seluruh dunia?

Belanda mengeksport hampir RM 465 bilion barangan pertanian pada 2019 sahaja serta RM 49 bilion produk berkaitan pertanian. Rahsia kejayaan negara kecil ini sebenarnya terletak pada penggunaan inovasi pertaniannya yang begitu canggih.

Rakyat Belanda berjanji kepada diri mereka sendiri untuk "menghasilkan dua kali lebih banyak makanan dengan hanya menggunakan separuh sumber". Ini mungkin kedengaran mustahil bagi petani tradisional tetapi bagaimana Belanda melakukannya?

Walaupun berhadapan kekangan keluasan tanah dan sumber matahari yang terhad, mereka menggunakan alternatif lain seperti membina banyak rumah hijau menggunakan sistem hidroponik dan tenaga geoterma. Mereka menggunakan kawasan hutan dan lereng bukit untuk membangunkan rumah hijau ini.

Salah satu tapak pertanian moden ini terletak di selatan Belanda. Rumah hijau ini meliputi kawasan seluas 175 ekar. Secara keseluruhannya, negara ini memiliki rumah hijau melebihi 90 km persegi.

Di wilayah Westland pula, ia mendapat jolokan sebagai "ibu negeri rumah hijau Belanda" oleh National Georgaphic. Kawasan rumah hijau yang besar dibina di kawasan kosong yang terdapat di antara bandar dan luar bandar.

Seni bina rumah hijau di Belanda juga memainkan peranan penting. Kebanyakan rumah hijau mempunyai bumbung dua lapis untuk menahan haba sementara bingkai besi ringan membolehkan berlakunya pertumbuhan dan penyesuaian dengan pantas tanpa mengganggu cahaya matahari semula jadi.

Ada juga syarikat pertanian yang lebih inovatif seperti Duijvestin Tomatoes yang menggunakan Co2 (karbon dioksida) dari kilang minyak Shell tempatan untuk disalurkan ke rumah hijau bagi membantu pertumbuhan tanaman.

Semua rumah hijau di Belanda juga menggunakan lampu LED bagi membolehkan tanaman mereka terus tumbuh sepanjang malam. Undang-undang negara itu telah menetapkan bahawa 98% daripada cahaya mestilah berada di dalam rumah hijau bagi mengurangkan pencemaran cahaya. Pengusaha rumah hijau menggunakan penutup dan tirai gelap bagi menangani masalah ini.

National Georgaphic menggambarkan lanskap ini sebagai "tebing-tebing yang kelihatan seperti sebuah cermin raksasa yang terbentang luas, bersinar ketika matahari terik dan menyala dengan lampu menyeramkan apabila malam tiba".

Para petani di Belanda juga telah berjaya mengurangkan penggunaan air bagi tanaman utama mereka sehingga sebanyak 90%. Rumah hijau di Belanda hanya menggunakan sebanyak 4 liter air sahaja bagi menghasilkan 450 gram tomato berbanding cara tradisional yang memerlukan sekitar 97 liter air.

Malah, sebilangan petani di Belanda mampu menghasilkan sebanyak 100 juta biji tomato setahun daripada tanah seluar 34.5 ekar. Hasil seperti ini dicapai melalui persekitaran terkawal di mana suhu dan kelembapan berada pada tahap paling sesuai.

Dengan kawalan rapi ini juga, mereka dapat mengurangkan ancaman pencemaran ke tahap paling minimum sehingga mereka tidak perlu menggunakan racun perosak lagi.

Cara pertanian moden dan sihat ini juga memberi kesan besar terhadap sektor penternakan haiwan di Belanda. Pengeluar ayam dan ternakan lain di negara itu telah mengurangkan penggunaan antibiotik kepada haiwan ternakan sebanyak 60% dalam tempoh sedekad yang lalu. Sistem imuniti haiwan ternakan menjadi lebih baik apabila diberi makan tumbuhan yang 100% organik.

Permintaan daging yang semakin tinggi di seluruh dunia telah menyebabkan berlakunya masalah bekalan makanan haiwan ternakan yang tidak mencukupi. Makanan proses seperti dedak pula menjadikan kos makanan haiwan lebih mahal.

Walau bagaimanapun, Belanda mempunyai penyelesaian kepada masalah ini. Syarikat Nijsen/Granico yang berpusat di Veulen, Belanda, menolak idea bahawa tidak cukup makanan untuk haiwan ternakan di seluruh dunia. Mereka menghasilkan kira-kira 90,000 tan makanan haiwan setahun sepenuhnya daripada bahan makanan terbuang.

Penternak di Belanda juga tidak memerlukan ladang yang luas untuk haiwan ternakan mereka. Mereka mula menggunakan alternatif lain seperti membina "ladang terapung" di Rotterdam.

Ladang moden ini direka supaya mampu bertahan dengan sendirinya. Mereka memberi lembu makan menggunakan sisa makanan dari restoran tempatan yang dikumpulkan oleh trak GroenCollect yang menggunakan kuasa elektrik. Jika masih terdapat lebihan sisa makanan, ia akan digunakan sebagai baja bagi tanaman untuk makanan ayam.

Bahkan, najis ternakan juga akan dikumpulkan dan dijual sebagai baja. Hasil jualan itu dapat menampung kos lain bagi ladang terapung itu. Teknologi seperti ini sekali gus mengurangkan penggunaan tanah, kos, bahan bakar dan sisa makanan terbuang.

Tidak hairanlah bagaimana negara sekecil ini mampu menampung makanan di seluruh dunia pada suatu hari nanti. Selain dari hasil produk, Belanda juga merupakan pembekal kepada teknologi, peralatan dan jentera pertanian dan penternakan di seluruh dunia.


Eksport Penting Ekonomi Korea Utara : Tugu Monumen Gergasi

Terlalu banyak perkara menarik telah pun kami ceritakan berkenaan negara unik Korea Utara. Daripada segi corak pentadbirannya, corak hidup mereka sehinggalah sistem yang diamalkan di negara itu - kesemuanya mampu membuatkan kita rasa teruja.

Namun topik perbincangan berkenaan ekonomi negara tersebut jarang sekali dibincangkan. Kita mungkin tahu rakan dagang utama Korea Utara adalah China serta sangat bergantung dengan arang batu dan produk tekstil sebagai hasil eksport.

Tetapi tahukah anda - ekonomi Korea Utara juga mempunyai kebergantungan tinggi kepada penghasilan seni tugu monumen bersaiz gergasi di seluruh dunia?

Sejak tahun 2006, Majlis Keselamatan Pertubuhan Bangsa-Bangsa Bersatu (PBB) telahpun mengumumkan beberapa sekatan ekonomi ke Korea Utara.

Semua sekatan yang dikenakan berpunca daripada siri ujian nuklear yang dijalankan Korea Utara, memaksa PBB bertindak keras memperkenalkan larangan eksport dan import melibatkan Korea Utara oleh negara-negara anggotanya, yang terbaru pada tahun 2017.

Sekatan-sekatan yang diperkenalkan direka khas untuk merencatkan kemampuan ekonomi negara tersebut, bermula daripada larangan eksport ke Korea Utara, sehinggalah pemberhentian urusan jual beli melibatkan produk dan bahan keluaran negara tersebut seperti arang batu, emas, perak, produk teksi, produk hasil laut, makanan dan barangan elektrik.

Di antara semua sekatan yang dikenakan, sekatan PBB pada bulan November tahun 2016 cukup menarik perhatian dunia, disebabkan oleh tersenarainya 'tugu monumen' sebagai salah satu produk Korea Utara yang turut sama disekat.

Ini menimbulkan persoalan besar kepada penganalisis ekonomi dunia - benarkah dakwaan ini dan siapa yang membeli tugu 'Made in North Korea'?

Tradisi pembinaan tugu memang sudah sebati dengan tradisi Korea Utara. Di mana-mana saja, tugu pemimpin negara itu seperti Kim Il-sung, pengasas negara tersebut serta anaknya Kim Jong-il akan dibina bagi mengingati jasa mereka.

Semua lukisan, karya, tugu dan monumen bersifat propaganda yang dihasilkan di negara itu, sebenarnya dibina oleh sebuah studio seni kelolaan kerajaan Korea Utara sendiri - dinamakan sebagai Studio Seni Mansudae.

Diasaskan sejak tahun 1959 sebagai pusat penghasilan seni utama negara itu, Studio Seni Mansudae menggajikan lebih 4,000 orang karyawan pelbagai bidang dengan kebanyakan artis datang dari Universiti Pyongyang sendiri.

Terdapat 13 cabang kesemuanya di studio gergasi sebesar 120,000 meter persegi itu mengikut kemahiran mereka, sama ada melibatkan kerja-kerja pertukangan kayu, penghasilan seramik, barangan kemas, lukisan pelbagai medium dan banyak lagi.

Salah satu cabang utama di situ, adalah pembinaan tugu-tugu dan monumen gergasi yang menjadi salah satu sumber ekonomi utama negara itu, diselia oleh jabatan khas dinamakan Projek Antarabangsa Mansudae (Mansudae Overseas Project).

Jabatan ini bukan saja bertanggungjawab menguruskan pembinaan tugu dan monumen di luar negara, bahkan menjadi ejen hubungan diplomatik Korea Utara dalam menjalinkan kerjasama dengan negara-negara luar - khasnya negara di benua Afrika.

Kerjasama ini berjaya menjana hasil jutaan ringgit setiap tahun kepada negara tersebut.

Semuanya bermula sekitar tahun 1984 selepas Korea Utara menghadiahkan tugu yang dikenali sebagai 'Monumen Tiglachin' kepada kerajaan Ethiopia, sebagai hadiah memperingati perang yang tercetus dalam dekad 1970-an sehinggalah berlakunya pertukaran kerajaan.

Korea Utara melihat tugu setinggi 50 meter itu yang dibina sebagai jambatan penghubung hubungan antara kedua-dua negara, dibina di ibu negara Ethiopia, Addis Ababa.

Selepas kejatuhan sekutu besar Korea Utara iaitu Kesatuan Soviet yang mengakibatkan mereka hilang tempat bergantung, Korea Utara melihat ada peluang untuk mereka menjadikan pembinaan tugu dan monumen sebagai sumber ekonomi utama mereka.

Mereka mula mensasarkan kumpulan pemerintah di benua Afrika yang ingin legasi mereka diabadikan dalam bentuk monumen, membolehkan majoriti projek kendalian Mansudae Overseas Project berlegar di benua tersebut.

Setakat ini dianggarkan sudah 18 tugu dan monumen hasil kerja Studio Mansudae terbina di Afrika, dengan beberapa lagi projek terletak di Asia dan Eropah.

Selain itu, Studio Seni Mansudae juga berjaya melebarkan sayap mereka selepas pembukaan sebuah galeri jualan di Beijing, China yang dikatakan dikawal selia sendiri oleh Kim Jong-un yang bertindak sebagai kurator dalam memastikan hanya karya terbaik terpamer dan dijual di situ.

Seni hiper-realistik yang menjadi identiti semua karya hasilan Studio Seni Mansudae sudah jarang sekali ditemui zaman sekarang, jelas tidak bersifat moden serta lebih mirip kepada karya-karya propaganda beberapa dekad dahulu.

Namun 'kekurangan' itu diangkat sebagai tunjang utama kekuatan karya seni mereka, yang mampu membezakan karya-karya dari negara lain dengan karya yang terhasil dari Pyongyang.

Antara tugu dan monumen paling terkenal dibina oleh Studio Seni Mansudae di seluruh dunia adalah Fairy Tale Fountain yang terletak di Frankfurt, Jerman. Struktur ini dibina sebagai projek penghasilan semula selepas tugu asal musnah semasa perang dunia kedua.

Kerajaan tempatan Frankfurt menawarkan Studio Seni Mansudae peluang untuk membina semula tugu tersebut berdasarkan gambar yang ada, memberikan cabaran besar kepada karyawan Korea Utara untuk mengolah dan mereka bentuk tugu tersebut seperti asal.

Monumen unik yang menjadi makam Presiden Angola yang pertama, Agostinho Neto memaparkan senibina yang lain daripada biasa. Dikhabarkan kerajaan Korea Utara sendiri menghadiahkan monumen tersebut sebagai tanda persahabatan mereka yang menelan belanja RM160 juta.

Di antara semua binaan Studio Mansudae, monumen Le Monument de la Renaissance Africaine atau 'Monumen Kebangkitan Afrika' yang terletak di Dakar, Senegal merupakan yang paling terkenal.

Monumen gergasi setinggi 52 meter ini memaparkan satu pasangan dan seorang anak mereka, mula dibina sejak tahun 2006 dan siap dirasmikan pada tahun 2010, sempena sambutan ulang tahun kemerdekaan Senegal ke 50.

Dikritik orang ramai kerana belanjanya yang agak tinggi serta tidak mencerminkan masyarakat Islam Senegal, tugu itu terus tegak sehingga ke hari ini sebagai tugu tertinggi di benua Afrika menghiasi pemandangan negara tersebut.

For Autocrats In Need Of Statues, North Korea Is No Longer An Option


Keunikan Kaum Uru Yang Membina Rumah di Atas Pulau Terapung

Di Peru atau lebih tepat lagi di Tasik Titicaca, terdapat sebuah kumpulan manusia dari kaum Uru atau Uros yang membina penempatan mereka di atas "pulau terapung". Mereka adalah masyarakat orang asli Peru dan Bolivia dan terbahagi kepada 3 kumpulan utama Uru-Chipaya, Uru-Muratod dan Uru-Iruito.

Menurut sejarah, orang Uru berasal dari keturunan orang yang bertutur dengan bahasa Puquina. Walaupun sebahagian besar orang Uru telah berhijrah ke Aymara dan Sepanyol, pada tahun 2004, telah ditemui 2 orang yang masih fasih bertutur dengan bahasa Uru yang hampir pupus ini.

Orang Uru menganggap diri mereka pemilik tasik dan air. Menurut legenda, orang Uru mendakwa bahawa mereka mempunyai darah hitam kerana mereka tidak merasakan kesejukan. Sejak sekian lamanya, mereka menggelarkan diri mereka Lupihaques, bermaksud "anak Matahari" dalam bahasa tempatan.

Walaupun bahasa Uru hampir pupus, orang Uru tetap mempertahankan identiti mereka dan sehingga kini masih mengamalkan beberapa adat lama termasuklah membina penempatan mereka di atas pulau terapung buatan manusia.

Orang Uru berdagang dengan suku Aymara di daratan, berkahwin dengan mereka dan akhirnya menyebabkan kepupusan bahasa Uru kerana bahasa bahasa Aymara lebih banyak digunakan. Kira-kira 500 tahun yang lalu mereka kehilangan bahasa asal mereka. Ketika ditakluki oleh kerajaan Inca, mereka harus membayar cukai kepada mereka dan sering dijadikan hamba.

Orang Uru telah tinggal di tasik selama hampir 4,000 tahun terutamanya di tasik  yang terletak berhampiran dengan bandar Puno, Peru di sepanjang sempadan Bolivia. Kira-kira 1.200 penduduk kampung masih tinggal di daerah ini pada masa kini.

Pembinaan penempatan di pulau terapung ini bermula setelah mereka dihalau oleh orang Incas yang merampas tanah-tanah mereka satu ketika dahulu. Pada masa kini, mereka mereka memperoleh wang melalui industri pelancongan dan menjual kraftangan.

Mereka tetap setia pada budaya mereka dengan terus berpakaian tradisional dan hidup dengan hasil tangkapan ikan yang mereka tangkap dari tasik tersebut dan memakan beberapa tumbuhan yang hidup di persekitaran kawasan tasik tersebut.

Selain faktor keunikan, lawatan ke pulau-pulau buatan orang Uru memberikan gambaran menarik kepada pelancong mengenai budaya Peru, menjadikan lawatan ke kawasan penempatan orang Uru ini pengalaman yang tidak dapat dilupakan bagi pelancong yang datang ke Peru.

Setelah membina dasar tanah liat yang kuat yang terdiri dari batu-batu dari tanah yang ditambatkan bersama-sama, orang Uros memotong tumbuhan yang dikenali sebagai "reed" lalu "mengikatnya" bersama. Bahan-bahan ini kemudian diletakkan berlapis atas satu sama lain untuk membuat puluhan pulau di tasik itu.

Pulau buatan yang dibina ini juga lengkap dengan kemudahan pondok penginapan dan ruang makan. Setelah siap, pulau buatan ini akan ditunda ke tasik tersebut menggunakan tongkat dan tali panjang.

Perahu mereka yang berbentuk seperti sampan dengan kepala binatang di hadapannya, digunakan untuk memancing dan membawa pengunjung melawat ke pulau-pulau. Perahu ini biasanya ditambatkan ke dasar tasik dan boleh dapat dipindahkan jika perlu.

Tumbuhan yang digunakan akan hancur atau mereput setelah beberapa ketika jadi penduduk kampung harus terus menambahkan lebih banyak untuk memastikan tapak pulau buatan tersebut terus kukuh, terutama di pulau-pulau yang banyak dikunjungi oleh pelancong.

Walaupun tumbuhan yang digunakan akan ditukar selepas beberapa ketika, lama-kelamaan apabila struktur pulau tersebut tidak lagi selamat mereka terpaksa membina semula keseluruhan pulau itu. Proses pembinaan semula ini mengambil masa lama memandangkan semuanya masih dilakukan dengan cara tradisional.

Tujuan penempatan dibina di pulau-pulau terapung ini pada awalnya bersifat sebagai mekanisma pertahanan. Sekiranya timbul ancaman, pulau-pulau terapung ini dapat dipindahkan. Sementara itu, terdapat sebuah pulau terbesar yang memiliki memiliki menara peninjau. Sesetengah pulau kecil juga dilengkapi dengan menara peninjau ini.

Di sebalik gaya hidup tradisional, orang Uru tidak menentang teknologi moden. Beberapa keluarga mempunyai bot berenjin dan menggunakan panel solar untuk kemudahan lampu, air panas dan pengecasan barang eektronik. Mereka juga menggunakan sistem tandas mesra alam yang tidak memerlukan penggunaan sistem kumbahan.

Terdapat sebuah pulau utama yang turut menempatkan stesen radio yang memainkan muzik selama beberapa jam setiap hari. Pulau-pulau ini dapat dijangkau dari kedua sisi tasik. Namun, perjalanan dari Puno, Peru, mungkin merupakan ases masuk yang paling mudah.

Pelacong yang datang ke sini akan dibawa dengan bot ke pulau-pulau yang berbeza yang merupakan rumah bagi hampir 400 keluarga. Sekiranya anda bernasib baik, anda akan melihat bot yang digunakan untuk mengangkut kanak-kanak ke sekolah dan menghantar ke rumah mereka yang terletak di pulau-pulau yang berlainan.

Lawatan biasanya merangkumi perjumpaan dan sesi beramah mesra dengan penduduk tempatan dan mereka akan membawa pengunjung melihat kawasan sekitar sambil menerangkan budaya dan tradisi mereka. Di sesetengah pulau, pelancong boleh membeli pelbagai cenderamata yang dihasilkan secara tradisional.


5 Peribahasa Inggeris Popular Yang Berasal Dari Bible

Dalam penulisan, penggunaan peribahasa atau idiomsmerupakan salah satu cara mudah untuk kita melunakkan bahasa yang digunakan serta memberi penjelasan mudah difahami majoriti pembaca.

Penggunaan peribahasa meluas penggunaannya dalam dua bahasa utama masyarakat Malaysia iaitu Bahasa Melayu dan Bahasa Inggeris, beberapa pepatah digunapakai bukan saja melalui tulisan bahkan turut digunakan secara vokal khasnya apabila diamal dalam tujuan kiasan.

Berbeza dengan bahasa Melayu yang peribahasanya datang dari sumber am, banyak peribahasa dalam bahasa Inggeris pula merupakan petikan yang bersumberkan kitab Bible. Berikut adalah lima peribahasa Inggeris yang sebenarnya diambil terus dari kitab tersebut.

Pepatah ini digunakan dalam bahasa Inggeris bagi menggambarkan sifat atau perangai seseorang (kebiasaannya dalam konotasi negatif) yang diandaikan tidak akan berubah sekiranya dia sudah ditakdirkan kekal begitu.

Adakah pernah anda terfikir dari mana datangnya pepatah tersebut? Kisahnya berkait dengan ayat dalam Jeremiah 13:23 yang berbunyi "Can the Ethiopian change his skin or the leopard his spots? Then also you can do good who are accustomed to do evil."

Dalam beberapa versi Bible bukan bahasa Inggeris, istilah 'Ethiopia' yang digunapakai dirujuk dengan istilah 'Cushite', mewakili satu kaum berkulit hitam yang digelarkan 'muka terbakar' (burnt face) yang kini lokasi mereka sekitar negara Sudan.

Peribahasa ini seringkali digunakan bagi menggambarkan nasib seseorang yang jatuh/diarahkan melakukan sesuatu yang bakal merugikan mereka, tanpa mereka sedarii mereka dimangsakan.

Pepatah ini digunakan beberapa kali dalam keseluruhan kitab Bible, tetapi rujukan paling tepat terkandung dalam Isaiah 53:7 "He was oppressed and afflicted, yet he did not open his mouth; he was led like a lamb to the slaughter, and as a sheep before its shearers is silent, so he did not open his mouth."

Kisah disebalik peribahasa ini diambil daripada cerita Isaiah, salah seorang yang dipercayai oleh penganut Kristian (serta beberapa aliran Islam) sebagai pesuruh Tuhan lapan abad sebelum tibanya era Jesus Christ.

Isaiahdipercayai mampu meramal apa yang akan berlaku kepada Baginda kelak; yang sabar dan bertahan semasa didakwa dan diseksa, tidak mempertahankan diri walaupun orang sekelilingnya mahu 'menyembelihnya.'

Kerap digunakan bagi menggambarkan sesuatu kawasan atau tempat yang mempunyai sumber alam yang banyak atau sesuatu lokasi yang menawarkan kemewahan, peribahasa ini diambil daripada kisah Moses yang tertulis dalam Exodus dari kitab Bible.

Digunakan sebanyak 20 kali dalam frasa serupa, konsep 'the promised land' atau 'tanah terpilih' yang terkandung dalam ayat ini berkisar kepada perintah Tuhan agar Moses serta pengikutnya Bani Israil berpindah ke tanah subur dipercayai wilayah Kanaan (Canaan) - kini sebahagian daripada Palestin, Jordan, Syria dan Lebanon - bagi membangunkan komuniti mereka.

Kanaan dipercayai mempunyai tanah yang subur, dipenuhi rumput segar, tumbuh-tumbuhan dan sumber air yang banyak bagi pengikut Moses memulakan hidup mereka.

Pesanan untuk berusaha keras sehingga mampu menggerakkan sebuah gunung dalam sesuatu amalan, sering digunapakai dalam kitab Bible. Secara simboliknya dalam ajaran Kristian, gunung kerap dijadikan metafora bagi melambangkan sesuatu halangan yang besar tetapi perlu diatasi.

Salah satu petikan yang memaparkan metafora ini adalah dalam Matthew 17:20 yang berbunyi "“And Jesus said unto them, Because of your unbelief: for verily I say unto you, If you have faith as a grain of mustard seed, you shall say unto this mountain, Remove hence to yonder place; and it shall remove; and nothing shall be impossible unto you.”

Peribahasa ini diambil daripada kata-kata Jesus Christ mengajak penganut Kristian supaya beramal walau sedikit pun, tak kiralah kepercayaan mereka sekecil mana sekalipun kerana daripada amalan kecil itu akan boleh berkembang menjadi sesuatu yang besar.

"The writing is on the wall" seringkali digunapakai bagi menggambarkan nasib atau takdir seseorang yang telah ditetapkan dan penggunaannya pula digunakan sebagai satu bentuk kiasan atau metafora.

Anda mesti ingat 'dinding' yang dimaksudkan adalah satu bentuk kiasan bukan?

Kisah sebenar berkaitan dengan petikan ini sebenarnya memang menceritakan berkenaan sebuah dinding berbentuk fizikal yang benar-benar wujud, bukan hanya sekadar satu unsur simbolik.

Terkandung dalam bab 5 Book of Daniel, petikan popular ini datang dari kisah Raja Belshazzar (atau Balthazar) yang memerintah kerajaan Babylon sekitar tahun 550SM/BC.

Semasa sedang menyambut majlis keraian kejatuhan The First Temple, Belshazzar ternampak wujud tangan yang tidak diketahui siapa pemiliknya menulis di dinding berdekatan beliau tulisan 'mene, mene' tekel, upharsin'.

Teks itu tidak dapat diterjemahkan, sehinggalah Belshazzar memanggil Daniel (dipercayai pesuruh Tuhan zaman tersebut) yang membantu menterjemahkannya.

Daniel menjelaskan maknanya adalah 'numbered, numbered, weighed, divided' yang ditafsirkan sebagai ramalan bahawa kerajaan Belshazzar bakal tumbang kerana telah melanggar arahan Tuhan.

Ramalan itu didakwa benar berlaku, selepas Babylon jatuh ke tangan Jeneral Parsi, Gobyras pada tahun 539SM/BC yang mengakibatkan Belshazzar mati dibunuh.


7 Kemalangan Paling Dahsyat di Kawasan Perlombongan

Aktiviti perlombongan adalah satu aktiviti yang menawarkan jumlah pekerjaan yang ramai kepada penduduk setempat. Malah, dalam sejarah juga telah menunjukkan aktiviti perlombongan telah membuka penempatan-penempatan baru seperti di La Rinconada di Peru yang terletak di kawasan pergunungan.

Tidak semua individu sanggup bekerja di tapak perlombongan. Walaupun bayaran gajinya mungkin lumayan, para pekerja perlu melakukan kerja-kerja berat dan berisiko tinggi yang adakalanya boleh meragut nyawa mereka.

Kes kemalangan dan tragedi pekerja yang terperangkap dalam tapak perlombongan selama beberapa hari malah ada yang mati tertimbus adalah perkara yang biasa didengari dalam industri ini.

Kali ini, pihak Iluminasi ingin berkongsi 7 kes kemalangan paling dahsyat di kawasan perlombongan yang pernah dicatatkan dalam sejarah. Diharapkan tragedi-tragedi ini memberi kita kesedaran (para majikan terutamanya) mengenai risiko keselamatan yang perlu dititikberatkan.

Pada 14 Oktober 1913, 440 pelombong mati apabila berlakunya letupan habuk arang batu menggegarkan lombong di Senghenydd. Universal Colliery di Wales adalah tempat di mana kemalangan ini berlaku dan hingga kini peristiwa ini dianggap sebagai salah satu bencana paling parah yang terjadi di kawasan perlombongan di United Kingdom.

Percikan api daripada gas metana terkumpul dipercayai sebagai punca yang mewujudkan api besar di lantai lombong arang batu. Ia membunuh ramai orang yang bekerja di sana termasuklah mereka yang berada di bahagian paling dalam lombong tersebut kerana adanya penghasilan gas karbon monoksida beracun dari api yang terhasil.

Satu lagi bencana lombong arang batu yang terjadi di Jepun adalah di lombong arang batu  Mitsui Miike di Fukuoka. Letupan debu arang batu berlaku di bawah tanah dan menyebabkan rangkaian letupan besar yang menghancurkan lombong arang batu di beberapa titik sepanjang terowong lombong itu pada 9 November 1963, membunuu 458 orang.

Walaupun letupan debu arang batu berlaku agak jauh dari pintu masuk ke lombong, kekuatannya telah mematahkan tiang dan struktur yang menahan bumbung dan dinding lombong, menyebabkan bencana pada skala yang luar biasa.

Bencana ini dianggap sebagai salah satu tragadi yang paling terkenal dalam sejarah perlombongan di Jepun. Ramai pelombong yang tidak mati akibat letupan metana itu terus hidup dengan kerosakan otak dan masalah lain yang berkaitan selama bertahun-tahun kemudian.

Semasa pembinaan terowong di lombong Nest Hawks, pekerja binaan telah diminta untuk melombong simpanan silika dari terowong tersebut. Dalam proses tersebut, mereka malangnya tidak mengambil langkah keselamatan diperlukan. Deposit silika mula menyumbat paru-paru para pekerja dan menyebabkan mereka mengalami masalah pernafasan.

Kajian lanjut mendapati bahawa pelombong-pelombong ini terkena silikosis yang merosakkan saluran udara mereka. Banyak yang mati dan pada tahun 1931, jumlah pelombong yang mati akibat komplikasi ini berjumlah 476 orang pelombong yang telah meninggal dunia akibat silikosis dan komplikasi yang berkaitan.

Walaupun pemeriksa dan pegawai yang mengunjungi tempat itu semasa pembinaan terowong diketahui sentiasa memakai topeng dan mempunyai langkah keselamatan, keselamatan para pelombong miskin yang bekerja di situ telah diabaikan, mengakibatkan kemalangan besar ini.

Pada tahun 1899, kira-kira 512 orang mati akibat aliran serpihan di lombong gangsa Sumitomo Besshi di Shikoku, Jepun. Tragedi itu berlaku akibat tanah runtuh, perkara yang biasa terjadi di kawasan perlombongan pada masa itu kerana tiada kawalan hakisan dan sokongan struktur yang sering diabaikan sepenuhnya.

Serpihan dari tanah gelongsor mengalir ke kawasan itu membunuh semua orang yang terperangkap dalam arus dalam terowong. Ini adalah salah satu kemalangan pekerjaan yang paling serius yang pernah menggegarkan Jepun, sekurang-kurangnya antara yang pernah direkodkan di sana.

Pada 9 Mei 1960, 682 orang mati dalam satu tragedi perlombongan yang berlaku di China. Di kawasan perlombongan Laobaidong yang terletak di Datong, letupan gas metana meragut nyawa para pelombong ini dan kemalangan ini telah disenaraikan sebagai kemalangan perlombongan kedua paling tragis dalam sejarah China.

Tragedi ini dan jumlah kematiannya yang sangat mengejutkan, tidak pernah didedahkan ke pengetahuan umum selama bertahun-tahun hingga tahun 1990-an apabila pemerintah China mengeluarkan jumlah angka kematiannya.

Sehingga ke hari ini, letupan ini dianggap sebagai salah satu kemalangan paling serius yang berlaku di China, kedua setelah tragedi di Benxihu yang pernah berlaku beberapa tahun sebelumnya.

Salah satu kemalangan perlombongan paling dahsyat yang pernah direkodkan di Eropah adalah kejadian ini yang berlaku di Courrieres, Perancis dan mengorbankan 1099 orang. Pada awal pagi pada 10 Mac 1906, satu letupan gas berlaku seterusnya memulakan rangkaian letupan di seluruh lombong.

Tragedi ini mempunyai kesan yang lebih dahsyat dan tragis lagi kerana di antara yang terkorban terdapat banyak kanak-kanak dan wanita yang tinggal di sebuah perkampungan yang terletak di atas tapak terowong yang telah meletup. Letupan gas dikenalpasti menjadi sebab utama kejadian ini.

Satu letupan debu gas dan arang batu adalah penyebab di sebalik bencana ini di lombong arang batu Benxihu yang terkenal di Liaoning, China. Letupan gas bawah tanah ini berlaku pada 26 April 1942. Kira-kira 1549 pelombong mati, kebanyakannya disebabkan oleh sesak nafas akibat kewujudan gas beracun karbon monoksida.

10 hari diperlukan untuk mayat pelombong dibawa keluar dari lombong arang batu di mana mereka telah mati. Kejadian malang ini berlaku ketika tentera Imperial Jepun masih menguasai bahagian-bahagian besar China dan wilayah Benxihu juga berada di bawah pemerintahan mereka.

Pasukan Jepun ketika itu menggunakan tekanan untuk memaksa pelombong bekerja sangat keras dan sering mengabaikan keselamatan mereka. Jumlah sebenar kematian yang berlaku semasa letupan ini tidak diumumkan sehinggalah beberapa tahun kemudian setelah pengunduran Jepun.


8 Mitos Popular Mengenai Vaksinasi Covid-19

Seperti yang diketahui umum, vaksin virus Covid-19 baru sahaja tiba di Malaysia. Kerajaan telah menggesa semua rakyat untuk mengambil perlindungan yang disediakan secara percuma ini. Namun, masih ada segelintir yang masih meragui program vaksinasi ini.

Walaupun anda memahami proses saintifik, mempercayai pakar perubatan dan mengetahui betapa pentingnya vaksin untuk memerangi penyakit berjangkit, anda mungkin mempunyai beberapa pertanyaan atau kebimbangan mengenai vaksin Covid-19 ini. Tambahan pula, banyak khabar angin mengenai vaksin ini tersebar luas di internet.

Berikut adalah beberapa mitos mengenai vaksin Covid-19 dan kebenaran di sebaliknya.

Vaksin pertama Covid-19 memang melibatkan teknologi baru dan dikembangkan dalam masa singkat tetapi ia tidak bermakna mereka menggunakan jalan pintas untuk proses menghasilkan vaksin ini.

Teknologi baru vaksin Pfizer dan Moderna yang dikenali sebagai messenger RNA atau mRNA ini adalah pertama kali digunakan secara meluas dalam vaksin untuk orang ramai. Namun, para penyelidik sebenarnya telah membangunkan strategi vaksin seumpama ini lebih daripada tiga dekad.

Menurut Dr. Thaddeus Stappenbeck, Ketua Jabatan Keradangan dan Imuniti di Institut Penyelidikan Klinik Lerner, Cleveland, teknologi ini telah berkembang pesat sejak beberapa tahun kebelakangan ini melalui puluhan ribu ujian.

Apabila Covid-19 melanda dunia, teknologi ini dilihat amat sesuai digunakan untuk penghasilan vaksin. Memandangkan Covid-19 mempunyai banyak persamaan dengan virus berjangkit lain, syarikat pengeluar vaksin hanya memerlukan beberapa bulan sahaja untuk melakukan ujian klinikal dan mengumpul data yang cukup.

Kini, banyak badan bebas mengakui vaksin Pfizer dan Moderna berkesan dan selamat untuk digunakan.

Kedua-dua vaksin Pfizer dan Moderna telah menerbitkan senarai ramuan mereka kepada umum. Selain ramuan penting iaitu mRNA Covid-19 untuk duri protein, kedua-dua vaksin ini mengandungi lipid (lemak) yang membantu menyampaikan mRNA ke dalam sel anda.

Terdapat juga beberapa bahan lain untuk menyelaras kandungan pH dan kestabilan vaksin. Walaupun terdapat pelbagai teori yang tersebar di media sosial, vaksin ini tidak mengandungi cip mikro atau sebarang bentuk alat penjejak lain.

Vaksin menggunakan mRNA untuk memberi arahan kepada sel kita supaya membina satu contoh duri protein yang merupakan bahagian penting virus Covid-19 bagi tujuan tindak balas sistem imuniti. Setelah mRNA melakukan tugasnya, sel-sel kita akan memecahkan dan menyingkirkannya.

Menurut Dr. Stappenbeck lagi, mRNA adalah sesuatu yang dihasilkan dari DNA tetapi ia tidak direka untuk bersatu dengan DNA kita. Ia juga tidak boleh mengubah genom kita secara kekal dengan apa cara sekali pun.

Setakat ini, belum dapat dipastikan berapa lamakah imuniti semula jadi terhadap Covid-19 mampu bertahan tambahan pula terdapat banyak varian baru yang lebih bahaya.

Walaupun kemungkinan besar mereka yang sembuh tidak akan dijangkiti, ia tidak mustahil kerana banyak lagi yang belum diketahui. Walaupun anda pernah dijangkiti, pakar menyarankan adalah lebih baik mengambil vaksin untuk memastikan anda lebih dilindungi.

Memang benar bahawa kebanyakan orang yang dijangkiti Covid-19 dapat pulih semula. Namun, terdapat juga sebilangan kecil mengalami komplikasi teruk. Setakat ini, seramai 2.4 juta orang telah kehilangan nyawa akibat virus ini di seluruh dunia.

Malah, ada juga mereka yang sembuh tetapi perlu mendapatkan rawatan lanjut kerana virus ini telah mengakibatkan kerosakan paru-paru, jantung, otak dan beberapa masalah lain.

Antara sebab lain mengapa anda perlu mengambil vaksin adalah untuk melindungi orang di sekeliling anda. Anda mungkin dapat sembuh dengan mudah tetapi tidak semua orang di sekeliling anda juga mampu. Vaksinasi secara meluas dapat melindungi populasi termasuk orang yang berisiko tinggi dan mereka yang tidak dapat divaksinasi akibat masalah tertentu.

Walaupun telah mendapat vaksin, anda harus terus memakai pelitup muka, mencuci tangan dan mempraktikkan penjarakan fizikal. Ini kerana kedua-dua jenis vaksin ini memerlukan dua dos suntikan yang diberikan secara tiga hingga empat minggu berselang untuk mencapai kekebalan yang terbaik.

Menurut Dr. Stappenbeck lagi, seseorang yang disuntik vaksin itu memerlukan sekurang-kurangnya seminggu atau 10 hari untuk tubuh mula membentuk antibodi dan meningkatkannya beberapa minggu ke depan.

Selain itu, vaksin ini dibangunkan dan diuji kemampuannya untuk mencegah penyakit teruk dan kematian akibat Covid-19. Masih tidak jelas sama ada ia mampu melindungi anda 100% daripada jangkitan atau penyebaran tanpa gejala.

Walaupun vaksin sudah dihasilkan, ia akan mengambil masa yang lama untuk memastikan semua orang telah divaksin. Untuk mencapai kekebalan berskala besar di mana penyakit ini sukar berebak, kira-kira 70% populasi perlu diberi vaksin.

Syarikat pengeluar vaksin juga memerlukan masa untuk menghasilkan vaksin yang secukupnya buat semua orang. Jadi, vaksin ini akan diedarkan secara berperingkat dan keutamaan akan diberikan kepada mereka yang sangat memerlukannya.

Buat masa ini, kira harus terus berusaha untuk memperlahankan penyebaran virus termasuk memakai pelitup muka, mencuci tangan dan menjaga penjarakan fizikal.

Vaksin Covid-19 tidak mengandungi virus hidup tetapi hanyalah mRNA. Oleh itu, vaksin ini tidak akan menyebabkan peningkatan risiko kemandulan, keguguran atau kecacatan janin.

Selain itu, setakat ini tiada bukti yang menunjukkan vaksin ini juga berisiko terhadap bayi yang masih menyusu badan.


Katak dan Air Kencing: Asal-Usul Ujian Kehamilan Manusia

Pada masa kini, kita mudah mendapatkan kit ujian kehamilan di farmasi-farmasi berdekatan. Harganya pun tidaklah mahal dan hasil keputusan yang diberikan juga cukup tepat.

Ujian kehamilan dilakukan dengan memeriksa air kencing wanita untuk hormon yang dikenali human chorionic gonadotropin (HCG). Tubuh wanita hanya menghasilkan hormon ini sekiranya mereka hamil. HCG dilepaskan apabila telur yang disenyawakan melekat pada lapisan rahim wanita, ketika kehamilan bermula.

Sekiranya keputusan ujian kehamilan anda positif, ini bermakna anda hamil. Sekiranya  negatif, ini bermakna anda tidak hamil. Kit ujian kehamilan akan memberikan keputusan yang sangat tepat apabila anda menggunakannya dengan betul.

Kit ujian kehamilan yang boleh didapatkan di farmasi sudah cukup untuk memberi keputusan ujian yang tepat, sama tepatnya dengan ujian kehamilan melalui air kencing yang boleh dilakukan di klinik atau hospital. Namun, bagaimana pula dengan zaman dahulu kala?

Ujian kehamilan hari ini kebanyakannya sangat mudah dan sangat tepat, tetapi ujian yang dilakukan pada masa dahulu jauh lebih pelik. Hubungan antara air kencing dan kehamilan wanita difahami sejak zaman Mesir kuno.

Wanita zaman dahulu akan menuangkan air kencing itu ke atas gandum dan biji-bijian barli. Sekiranya gandum atau biji-bijian tersebut bercambah, itu bermakna wanita tersebut hamil. Sama ada gandum atau barli yang tumbuh akan menunjukkan jantina janin.

Setelah hubungan antara kehamilan dan hormon mula dikenalpasti pada awal abad ke-20, ujian A-Z telah diciptakan oleh ahli kimia Selmar Aschheim dan pakar sakit puan Bernhard Zondek pada akhir tahun 1920-an. Namun, teknik yang digunakan mungkin dilihat kejam berdasarkan standard perubatan masa kini.

Kebiasaannya, 5 ekor tikus betina disuntik dengan air kencing seorang wanita (yang merasakan diri mereka hamil) selama beberapa hari, kemudian tikus-tikus itu dibedah. Sekiranya ovari tikus-tiku itu membengkak, ini menunjukkan bahawa wanita itu hamil. Selepas tikus, arnab juga pernah digunakan dengan kaedah yang sama.

Tidak lama selepas itu, ahli zoologi British Lancelot Hogben telah memperkenalakn pula ujian kehamilan dengan menggunakan katak semasa menjalankan penyelidikan di University of Cape Town di Afrika Selatan. Ujian Hogben melibatkan suntikan air kencing wanita itu ke dalam katak spesis African clawed frog atau nama saintifiknya Xenopus laevis.

Sekiranya wanita itu hamil, katak itu akan berovulasi dalam beberapa jam. Yang paling penting, katak tersebut boleh digunakan semula dan tidak perlu dibunuh untuk mendapatkan keputusan ujian kehamilan tersebut.

Walaupun kedengaran sangat kuno pada hari ini, ujian kehamilan menggunakan air kencing wanita dan katak yang diperkenalkan oleh Lancelot Hogben adalah standard yang diguna diseluruh dunia dalam ujian kehamilan selama beberapa dekad, terutamanya antara tahun 1930-an hingga 1950-an.

Penemuan yang dibuatnya ini penting dalam dunia sains pada ketika itu Penemuannya penting kerana dua sebab: Pertama, ia menyediakan ahli embriologi katak yang dapat menghasilkan telur sepanjang tahun. Kedua, ia memberi doktor haiwan baru untuk ujian kehamilan. Menjelang tahun 1933, doktor mula menggunakan "Hogben Test" untuk mengesan hCG dalam air kencing.

"Hogben Test" mendapat perhatian kerana ianya memberikan keputusan yang cepat dan boleh dipercayai, dan ia menyebar dengan cepat ke seluruh Eropah dan Amerika Syarikat dalam tempoh dua dekad. Perkembangan kaedah pengujian kemahilan baru pada tahun 1960-an menjadikan "Hogben Test" tidak lagi digunakan.

Ketika kaedah "Hogben Test" digunakan secara meluas satu ketika dahulu, katak-katak ini boleh didapati hidup liar. Namun, para doktor berpendapat lebih mudah mengimportnya dari Afrika dalam jumlah yang banyak. Bagaimanapun, pergantungan pada haiwan hidup menimbulkan masalah untuk pusat ujian besar.

Setelah katak-katak tersebut tidak lagi digunakan, biasanya mereka akan dilepaskan kembali ke beberapa tempat. Malangnya, kajian terbaru menunjukkkan spesis katak yang digunakan ini juga didapati merupakan pembawa kulat berbahaya yang disebut Batrachochytrium dendrobatidis, yang menjangkiti kulit amfibia dan menyebabkan mereka mati dalam beberapa minggu.

Apabila dibebaskan ke kehidupan liar, katak ini sekarang terbukti menjadi ancaman bagi binatang lain di beberapa benua. Populasinya terdapat di Amerika Syarikat, Eropah, China dan hampir ke seluruh dunia dimana katak-katak ini pernah dieksport satu ketika dahulu.

Patogen yang disebarkan katak ini adalah kulat yang disebut Batrachochytrium dendrobatidis, atau Bd. Penyebaran patogen ini didapati menyebabkan kepupusan hampir 200 spesies katak di seluruh dunia, kata para penyelidik. Para penyelidik pada tahun 2004 menemui Bd dalam spesime African clawed frog di muzium yang bertarikh 1934.

Namun, katak itu sendiri nampaknya tidak terpengaruh oleh patogen merbahaya ini seolah-olah katak spesis ini sudah berevolusi untuk mempunyai daya tahan terhadap patogen ini. Malanngnya untuk spesies lain, patogen ini adalah "penyakit terburuk dalam sejarah vertebrata.

Penyakit ini menjangkiti kulit katak dan salamander dan menyebabkannya menebal 40 kali ganda daripada biasa. Dalam beberapa minggu, penyakit ini menyebabkan ketidakseimbangan elektrolit dan sesekor amfibia itu mati akibat serangan jantung.


Asal-Usul Jenama Rokok Tembakau Terkenal Dunia

Bagi kanak-kanak generasi 80-an dan 90-an yang meminati sukan bola sepak tempatan, logo jenama rokok 'Dunhill' yang wajib ada pada jersi pemain liga kita senantiasa diingatan.

Apatah lagi keseluruhan stadium turut sama dipenuhi dengan papan tanda yang mempromosikan jenama tersebut - sehinggakan kelihatan seolah-olah tabiat merokok merupakan sebahagian daripada sukan tersebut!

Selain itu, jenama rokok lain juga banyak terlibat dalam penajaan sukan Formula 1, Moto GP, rancangan televisyen malahan di negara kita pernah ada rangkaian kedai kaset dan cakera padat yang dibuka oleh syarikat rokok dinamakan sebagai 'Salem Power Station.' Dari mana datangnya jenama-jenama rokok ini?

Kita mulakan dengan Dunhill yang satu ketika dulu sangat sinonim dengan masyarakat kita. Nama 'Dunhill' diambil daripada nama Alfred Dunhill, seorang ahli perniagaan dari London yang aktif berniaga pada awal abad ke 20.

Alfred lahir pada tahun 1872, memilih untuk belajar berniaga lebih awal menamatkan persekolahannya pada usia 15 tahun, sebelum mewarisi perniagaan ayahnya yang mengusahakan pembuatan barangan kulit untuk penunggang kuda.

Pada era tersebut, populariti kereta sebagai mod pengangkutan mula meningkat jadi Alfred menukarkan perniagaannya, mula mengeluarkan produk yang membantu pemandu seperti jam untuk kereta dan dan paip tembakau yang mampu dihisap semasa memandu, tanpa terpadam akibat gangguan angin.

Sekitar tahun 1907, Alfred Dunhill membuka kedai paip dan tembakau. Jualannya laris disebabkan oleh ciptaan paipnya yang unik serta adunan tembakau yang dikatakan berbeza dengan pengeluar lain.

Jenama 'Marlboro' cukup sinonim dengan sukan Formula 1, menjadi antara penaja sukan tersebut satu masa dahulu. Tetapi tahukah anda, jenama rokok ini sebenarnya diperkenalkan khas untuk menarik minat wanita untuk cuba merokok?

Nama 'Marlboro' pula datang daripada nama lokasi kilang yang dibuka oleh pewaris perniagaan tembakau yang diasaskan oleh ahli perniagaan Phillip Morris. Mereka memilih untuk memperkembangkan perniagaan sedia ada dengan pembukaan kilang di Great Marlborough Street, yang terletak di London.

Jadi apabila mereka mahu menamakan produk tembakau yang telah dibangunkan di situ, mereka memilih nama 'Marlboro'. Pada awalnya jenama ini dipasarkan di Amerika Syarikat sebagai produk khas untuk wanita sebelum taktik pemasarannya diubah, mula menjurus kepada lelaki-lelaki macho dan kasar yang seringkali dipaparkan dalam filem.

Siapa masih ingat rancangan 'Benson and Hedges Golden Dream' yang memberikan peluang kepada pemenang memenuhi apa saja impian yang mereka ingini? Populariti rancangan itu membuatkan ramai warganegara kita mencuba nasib.

Jenama rokok Benson & Hedges atau kini lebih dikenali dengan singkatan B&H diasaskan oleh Richard Benson dan pakciknya William Hedges, dua orang ahli perniagaan dari Kanada.

Mereka berdua memulakan syarikat penghasilan tembakau sejak tahun 1878 selepas memenangi waran (kontrak) untuk membekalkan tembakau kepada Edward VII, ketika itu bergelar sebagai Prince of Wales yang akhirnya naik menduduki takhta sebagai Raja United Kingdom, Ireland dan British India.

Waran itu membenarkan produk Benson & Hedges dipasarkan menggunakan jata negara United Kingdom pada kotak atau bungkusannya. Hanya pada tahun 1999 waran ini ditamatkan dan ditarik balik - menamatkan kerjasama antara kedua-dua badan yang telah berlangsung 122 tahun.

Sekiranya anda berkunjung ke New York, anda akan mendapati wujud banyak nama lokasi yang menggunakan nama 'Stuyvesant' seperti Stuyvesant Street, Stuyvesant Town, Stuyvesant Town dan sebagainya.

Nama itu cukup sinonim dengan sebahagian kecil kawasan di New York, hasil daripada penjajahan Belanda di situ yang berlaku sekitar abad ke 17.

Belanda melantik Petrus Stuyvesant sebagai Gabenor bandar itu yang pada awalnya dikenali dengan nama New Amsterdam sebelum New Amsterdam jatuh ke tangan British - yang menukarkannya menjadi New York.

Hasil daripada sejarah ini, nama beliau diabadikan oleh sebuah syarikat pengeluar produk tembakau dari Jerman, dihasilkan di Afrika Selatan pada tahun 1954. Dalam erti kata lain - nama dan produk yang terhasil, tidak berkait antara satu sama lain tetapi digunakan hanya untuk tujuan pemasaran.

Sebuah lagi jenama yang dekat dengan sukan Formula 1, 'Mild Seven' merupakan antara produk tembakau keluaran Jepun paling digemari di seluruh dunia. Jenama ini kini dipasarkan di bawah nama 'Mevius'.

Sejarahnya, Mild Seven bermula selepas usaha syarikat pengeluarnya Japan Tobacco Inc. mahu memperkenalkan satu lagi produk tembakau lebih ringan, untuk jenama terawal mereka 'Seven Stars' yang telah dilancarkan sejak tahun 1977.

Populariti produk ini telah pun menyebabkan berlakunya kes-kes rokok tiruan yang dijenamakan bawah label 'Mild Seven' dijual di Korea Selatan dan Taiwan.

Rokok tiruan itu didakwa mempunyai kotak bungkusan yang sama tetapi mempunyai adunan yang berbeza, dipercayai dihasilkan oleh sebuah kilang dari Korea Utara. Kilang tersebut dikatakan sudah beroperasi sejak tahun 1992.


10 Ciptaan Ini Lebih Tua Daripada Sangkaan Anda

Kebanyakan orang cenderung untuk berfikir bahawa setiap ciptaan teknologi hebat yang memudahkan dan menjimatkan masa adalah penemuan baru di zaman moden.

Namun, tidak semua ciptaan itu adalah baru dan ada di antaranya telah wujud berabad-abad lamanya. Berikut adalah senarai beberapa ciptaaan terkenal yang jauh lebih tua daripada apa yang kita sangkakan.

Ahli matematik dan pencipta hebat bernama Heron of Alexandria telah membina mesin layan diri pertama di dunia hampir 2000 tahun yang lalu. Mesin yang dibina ketika pemerintahan Rom di Mesir itu menyimpan air suci (holy water) untuk dijual kepada orang ramai.

Duit syiling yang dimasukkan ke dalam mesin bertindak sebagai pemberat untuk menggerakkan tuas dan membuka injap. Ini membolehkan air mengalir keluar.

Mesin seumpama itu muncul beberapa kali dalam sejarah. Salah satunya di England pada tahun 1615 yang menjual tembakau. Manakala mesin yang lebih canggih pula dicipta oleh Percival Everitt pada tahun 1883. Mesin yang pada awalnya menjual poskad itu menjadi popular dan ditempatkan di seluruh tempat awam untuk menjual poskad, sampul surat dan surat khabar.

Pintu automatik moden telah dicipta pada tahun 1954 oleh Dee Horton and Lew Hewitt. Namun, konsep pintu automatik ini jauh lebih tua daripada apa yang kita sangkakan. Idea sebenar pintu automatik ini datangnya daripada Heron of Alexandria pada tahun 50 M.

Rekaan pintu automatik Heron adalah untuk menambahkan drama dalam upacara keagamaan. Mekanisme rumit yang melibatkan takal dan baldi bertujuan untuk membuat orang ramai berfikir bahawa kuasa ghaib telah membuka pintu.

Ramai percaya komputer merupakan teknologi baru yang lahir pada penghujung abad-20 tetapi secara teknikalnya ia wujud sejak tahun 1833 lagi. Charles Babbage, ahli matematik dan jurutera mekanikal Britain muncul dengan idea mencipta komputer (dikenali sebagai "Enjin Berbeza" ketika itu) di Cambridge.

Dia memulakan projek membina kakulator besar seberat sekitar 15 tan dan terdiri daripada 25,000 bahagian berbeza. Kerajaan Britain melaburkan £ 1,700 untuk projek ini tetapi ia tidak mencukupi dan Babbage tidak sempat menghabiskan prototaip yang berfungsi.

Pada tahun 1989, jurutera moden berjaya membina komputer moden berdasarkan nota dan visi Babbage. Kini, komputer lama Babbage dipamerkan di Muzium Sejarah Sains di Oxford.

Semua orang tahu bahawa Alexander Graham Bell mencipta telefon pertama pada tahun 1876 tetapi konsep telefon itu sendiri jauh lebih tua. "Telefon" pertama dunia sebenarnya dicipta oleh tamadun Chimu pada tahun 819 Masihi lagi dan kini dipamerkan di Muzium Nasional Smithsonian Indian Amerika.

Telefon paling awal ini ditemui semasa projek penggalian di Peru pada tahun 1930-an. Telefon ini sebenarnya adalah dua buah labu yang dihubungkan dengan tali dan digunakan anggota elit masyarakat Chimu kerana mereka tidak dibenarkan berhubung secara bersemuka dengan orang bahawan mereka.

Pancuran mandian atau shower sebenarnya wujud sejak tahun 100 SM lagi. Masyarakat Mesir Kuno memulakannya kerana golongan kaya ketika itu mempunyai hamba abdi untuk menuangkan air ke atas kepada mereka ketika mandi.

Namun, orang Yunani yang menyempurnakan idea ini. Mereka mencipta sistem paip dan saluran air untuk rumah mandi mereka. Para pelayan akan menuangkan air melalui atas dinding sementara pelanggan menikmatinya di bahagian dalam rumah mandi.

Eskalator wujud sekurang-kurangnya sejak tahun 1859 lagi. Ia dicipta oleh seorang peguam Harvard bernama Nathan Ames. Paten eskalator pertama ini dikenali sebagai "Tangga Berputar".

Ames menjelaskan bahawa ciptaannya itu membolehkan seseorang naik dan turun ke tingkat lain tanpa menggunakan sebarang kekuatan otot.

Bateri pertama dipercayai dicipta sejak tahun 250 SM lagi. Bateri yang disebut sebagai "Bateri Baghdad" itu ditemur di pinggir Baghdad, Iraq, pada tahun 1938. Ia merupakan sebuah balang tanah liat dengan penutup aspal. Di dalamnya terdapat satu batang besi melintasi aspal dan dikelilingi oleh silinder tembaga.

Melalui ujian yang dilakukan di sebuah makmal di Amerika, Bateri Baghdad ini diisi dengan bahan seperti cuka. Para penyelidik membuat semula replika bateri ini dan mendapati ia mampu menghasilkan sehingga dua volt elektrik. Sehingga kini saintis masih tidak tahu apakah kegunaan Bateri Baghdad ini oleh masyarakat kuno.

Permainan video pertama telah dicipta oleh seorang profesor fizik bernama Thomas T. Goldsmith Jr. pada tahun 1948. Dia mempatenkan permainan elektronik berdasarkan radar tentera Perang Dunia II dan menamakannya sebagai "Peranti Hiburan Tiub Cathode Ray".

Malang bagi Thomas, dia tidak berjaya mengumpulkan dana yang cukup untuk melancarkan permainan videonya itu secara komersial dan hampir dilupakan. Konsol permainan video yang pertama menjadi fenomena popular adalah keluaran Atari pada tahun 1977.

Ramai menyangka Coca-cola adalah antara minuman ringan tertua berada di pasaran tetapi sebenarnya tidak. Minuman berkabonat pertama dicipta oleh seorang pembuat jam tangan Switzerland bernama Johann Jacob Schweppe pada tahun 1783. Dia mula menjual sparkling water yang sedap kepada pelanggannya di Geneva.

Tujuh tahun kemudian, perniagaannya begitu maju dan dia memindahkan kilangnya ke London serta memperkenalkan perisa baru iaitu sparkling lemon agar lebih menonjol berbanding pesaing lain. Jenama minumannya, Schweppes, masih kekal di pasaran sehingga hari ini.

Jika anda beranggapan bahawa media sosial wujud apabila adanya komputer, anda silap. Media sosial sebenarnya telah wujud jauh lebih lama daripada komputer.

Media sosial sebenarnya wujud sejak tahun 1560 lagi. Walaupun pada abad ke-16 tiada Twitter atau Facebook, golongan orang muda di Belanda sudahpun menggunakan media sosial untuk berhubung. Mereka menggelarnya "Alba Amicorum" dalam bahasa Latin yang bermaksud "Buku Rakan".

Ia sama seperti media sosial yang ada pada hari ini cuma semuanya terkandung dalam buku fizikal yang diedarkan di kalangan rakan dan kenalan. Apabila tiba giliran anda, anda boleh menulis pelbagai perkara mengenai diri, gosip, cerita, jenaka, lirik lagu, politik dan banyak lagi.


Ini 5 Kesan Sampingan Paling Biasa Selepas Menerima Vaksin COVID-19

Umum tahu bahawa tidak lama lagi Malaysia akan menerima vaksin COVID-19 yang bakal diberikan kepada kumpulan barisan hadapan terlebih dahulu.

Namun ramai yang bimbang akan kesan sampingan yang mungkin dialami penerima vaksin ini, membuatkan pelbagai spekulasi mengenainya timbul dan tular.

Pada 19 Februari 2021, Pusat Kawalan dan Pencegahan Penyakit (CDC) AS telah menerbitkan maklumat baharu yang menyenaraikan kesan sampingan yang paling biasa yang dilaporkan dialami oleh orang Amerika setelah menerima suntikan vaksin COVID-19 Pfizer atau Moderna.

Data ini didasarkan berdasarkan pengiriman ke sistem pesanan teks agensi v-safe dan Sistem Laporan Kejadian Buruk Vaksin (VAERS), iaitu sebuah program pengawasan keselamatan vaksin nasional.

Analisis ini menggunakan data dari bulan pertama vaksinasi, antara 14 Disember dan 13 Januari, di mana lebih dari 13.7 juta dos diberikan.

CDC berkata bahawa terdapat 6,994 laporan mengenai kejadian buruk setelah menerima vaksin, termasuk 6,345 yang diklasifikasikan sebagai "tidak serius" dan 640 lagi sebagai "serius", yang merangkumi 113 kematian.

Menurut data VAERS, Umur median penerima vaksin adalah 42 tahun dan kebanyakan kesan sampingan buruk berlaku pada wanita.

Kesan sampingan yang paling biasa setelah disuntik vaksin COVID-19 Pfizer atau Moderna adalah sakit kepala, keletihan dan pening, diikuti dengan menggigil dan loya.

CDC mengatakan juga terdapat laporan oleh penerima yang mengalami sakit otot, demam, sakit sendi dan sakit di tempat suntikan.

Menurut data dari v-safe, reaksi lebih kerap berlaku selepas dos kedua daripada yang pertama bagi vaksin Pfizer.

CDC berkata kadar demam dan menggigil yang dilaporkan adalah empat kali ganda lebih tinggi selepas dos kedua berbanding selepas dos yang pertama.

Terdapat 46 laporan anaphylaxis dari mereka yang menerima vaksin Pfizer dan 16 kes dari mereka yang menerima vaksin Moderna, menurut CDC.

Anaphylaxis adalah satu tindak balas alahan yang teruk dan berpotensi mengancam nyawa.

Agensi itu mengatakan kejadian tindak balas berada dalam lingkuan yang dilaporkan bagi vaksin COVID-19 ini.

Daripada 113 kematian yang dilaporkan, dua pertiga daripadanya berlaku di kemudahan rawatan jangka panjang, kata CDC.

Para pakar perubatan memberitahu kesan-kesan sampingan untuk vaksin adalah biasa dan sebenarnya merupakan petunjuk bahawa suntikan ini berfungsi seperti yang diharapkan.

Ramai doktor menasihatkan orang ramai untuk bersedia terhadap kesan sampingan yang lebih kuat daripada biasa setelah menerima suntikan COVID-19, terutama selepas dos kedua.

Kedua-dua syarikat Pfizer dan Moderna mengakui bahawa vaksin keluaran mereka boleh menyebabkan kesan sampingan yang serupa dengan gejala yang berkaitan dengan COVID-19 ringan, seperti sakit otot, menggigil dan sakit kepala.

Walaupun kesan sampingannya tidak menyenangkan, doktor-doktor mengatakan bahawa vaksin ini selamat.

CDC mengesyorkan agar penerima vaksin berjumpa dengan doktor mengenai pengambilan yang dibeli di farmasi jika seseorang mengalami kesakitan atau ketidakselesaan setelah menerima suntikan vaksin COVID-19.